Nuqqas ta' mediċini - kif nindirizzaw problema emerġenti Kumitat għall-Ambjent, is-Saħħa Pubblika u s-Sikurezza tal-Ikel Riżoluzzjoni tal-Parlament Ewropew tas-17 ta' Settembru 2020 dwar in-nuqqas ta' mediċini – kif nindirizzaw problema emerġenti (2020/2071(INI)) Il-Parlament Ewropew, – wara li kkunsidra l-Artikolu 3 tat-Trattat dwar l-Unjoni Ewropea (TUE), – wara li kkunsidra l-Artikolu 6(1) tat-TUE u l-Artikolu 35 tal-Karta tad-Drittijiet Fundamentali tal-Unjoni Ewropea dwar id-dritt għal kura preventiva tas-saħħa għaċ-ċittadini Ewropej kollha, – wara li kkunsidra l-Artikolu 14 tat-Trattat dwar il-Funzjonament tal-Unjoni Ewropea (TFUE) u l-Artikolu 36 tal-Karta tad-Drittijiet Fundamentali tal-Unjoni Ewropea, – wara li kkunsidra l-Artikoli 101 u 102 tat-TFUE u l-Protokoll Nru 27 dwar is-suq intern u l-kompetizzjoni, – wara li kkunsidra d-dispożizzjonijiet tal-Artikoli 107 u 108 tat-TFUE dwar l-għajnuna mill-Istat, – wara li kkunsidra l-Artikolu 168 tat-TFUE, li jiddisponi li livell għoli ta' ħarsien tas-saħħa fiżika u mentali għandu jkun assigurat fid-definizzjoni u l-implimentazzjoni tal-istrateġiji u l-attivitajiet kollha tal-Unjoni, – wara li kkunsidra d-Direttiva 2001/83/KE tal-Parlament Ewropew u tal-Kunsill tas-6 ta' Novembru 2001 dwar il-kodiċi tal-Komunità li għandu x'jaqsam ma' prodotti mediċinali għall-użu mill-bniedem, u l-obbligi stabbiliti fl-Artikolu 81 tagħha rigward provvista xierqa u kontinwa ta' prodotti mediċinali, u l-Artikolu 23a tagħha dwar in-notifika lill-awtorità kompetenti jekk jieqaf it-tqegħid fis-suq ta' prodott, b'mod temporanju jew permanenti, – wara li kkunsidra r-rapport ta' valutazzjoni tal-Kummissjoni lill-Parlament Ewropew u lill-Kunsill skont l-Artikolu 59(4) tad-Direttiva 2001/83/KE tal-Parlament Ewropew u tal-Kunsill tas-6 ta' Novembru 2001 dwar il-kodiċi tal-Komunità li għandu x'jaqsam ma' prodotti mediċinali għall-użu mill-bniedem (COM(2017)0135), – wara li kkunsidra l-konklużjonijiet tal-Kunsill tat-8 ta' Ġunju 2010 dwar "Ekwità u Saħħa fil-Politiki Kollha: Is-Solidarjetà fis-Saħħa", – wara li kkunsidra d-Direttiva 2014/24/UE tal-Parlament Ewropew u tal-Kunsill tas-26 ta' Frar 2014 dwar l-akkwist pubbliku u li tħassar id-Direttiva 2004/18/KE, – wara li kkunsidra r-Regolament (UE) Nru 536/2014 tal-Parlament Ewropew u tal-Kunsill tas-16 ta' April 2014 dwar il-provi kliniċi fuq prodotti mediċinali għall-użu mill-bniedem, u li jħassar id-Direttiva 2001/20/KE, – wara li kkunsidra r-Regolament tal-Kunsill (UE) 2015/1589 tat-13 ta' Lulju 2015 li jistabbilixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea, – wara li kkunsidra r-Regolament Delegat tal-Kummissjoni (UE) 2016/161 tat-2 ta' Ottubru 2015 li jissupplimenta lid-Direttiva 2001/83/KE tal-Parlament Ewropew u tal-Kunsill billi jistabbilixxi r-regoli dettaljati dwar il-karatteristiki tas-sigurtà li jkunu jidhru fuq il-pakketti tal-prodotti mediċinali għall-użu mill-bniedem, – wara li kkunsidra r-Regolament (UE) 2017/745 tal-Parlament Ewropew u tal-Kunsill tal-5 ta' April 2017 dwar apparati mediċi, li jemenda d-Direttiva 2001/83/KE, ir-Regolament (KE) Nru 178/2002 u r-Regolament (KE) Nru 1223/2009 u li jħassar id-Direttivi tal-Kunsill 90/385/KEE u 93/42/KEE, – wara li kkunsidra r-Regolament (UE) 2020/561 tal-Parlament Ewropew u tal-Kunsill tat-23 ta' April 2020 li jemenda r-Regolament (UE) 2017/745 dwar l-apparati mediċi, rigward id-dati tal-applikazzjoni ta' xi wħud mid-dispożizzjonijiet tiegħu, – wara li kkunsidra r-Regolament (UE) 2019/5 tal-Parlament Ewropew u tal-Kunsill tal-11 ta' Diċembru 2018 li jemenda r-Regolament (KE) Nru 726/2004 li jistabbilixxi proċeduri Komunitarji għall-awtorizzazzjoni u s-sorveljanza ta' prodotti mediċinali għall-użu mill-bniedem u veterinarju u li jistabbilixxi l-Aġenzija Ewropea għall-Mediċini, ir-Regolament (KE) Nru 1901/2006 dwar prodotti mediċinali għall-użu pedjatriku u d-Direttiva 2001/83/KE dwar il-kodiċi tal-Komunità li għandu x'jaqsam ma' prodotti mediċinali għall-użu mill-bniedem, – wara li kkunsidra l-proposta għal regolament tal-Parlament Ewropew u tal-Kunsill dwar il-valutazzjoni tat-teknoloġija tas-saħħa u li jemenda d-Direttiva 2011/24/UE (COM(2018)0051), u l-pożizzjoni fl-ewwel qari tal-Parlament tal-14 ta' Frar 2019 dwar dik il-proposta, – wara li kkunsidra l-Ftehim dwar l-Aspetti tad-Drittijiet tal-Proprjetà Intellettwali Relatati mal-Kummerċ (TRIPS) u d-Dikjarazzjoni ta' Doha dwar il-Ftehim TRIPS u s-Saħħa Pubblika, – wara li kkunsidra l-komunikazzjoni tal-Kummissjoni tat-8 ta' April 2020 intitolata "Linji gwida dwar il-provvista ideali u razzjonali ta' mediċini biex jiġu evitati skarsezzi matul it-tifqigħa tal-COVID-19" (C(2020)2272), – wara li kkunsidra l-komunikazzjoni tal-Kummissjoni tas-27 ta' Mejju 2020 dwar "Il-mument tal-Ewropa: Tiswija u Tħejjija għall-Ġenerazzjoni li Jmiss" (COM(2020)0456), – wara li kkunsidra l-komunikazzjoni tal-Kummissjoni tas-27 ta' Mejju 2020 dwar "Il-baġit tal-UE jmexxi l-pjan ta' rkupru għall-Ewropa" (COM(2020)0442), – wara li kkunsidra l-komunikazzjoni tal-Kummissjoni tal-10 ta' Marzu 2020 intitolata "Strateġija Industrijali Ġdida għall-Ewropa" (COM(2020)0102), – wara li kkunsidra l-komunikazzjoni tal-Kummissjoni tal-20 ta' Mejju 2020 dwar l-Istrateġija tal-UE għall-Bijodiversità għall-2030 (COM(2020)0380), – wara li kkunsidra r-riżoluzzjoni tiegħu tas-17 ta' April 2020 dwar azzjoni koordinata tal-UE biex tikkumbatti l-pandemija tal-COVID-19 u l-konsegwenzi tagħha, – wara li kkunsidra r-riżoluzzjoni tiegħu tat-18 ta' Diċembru 2019 dwar l-iffaċilitar tat-trasformazzjoni diġitali tal-kura u tas-saħħa fis-Suq Uniku Diġitali: l-għoti tas-setgħa liċ-ċittadini u l-bini ta' soċjetà aktar b'saħħitha, – wara li kkunsidra r-riżoluzzjoni tiegħu tat-2 ta' Marzu 2017 dwar l-għażliet tal-UE biex ittejjeb l-aċċess għall-mediċini, – wara li kkunsidra l-linji gwida tat-Task Force dwar id-disponibbiltà ta' prodotti mediċinali awtorizzati għall-użu mill-bniedem u veterinarju, li tlaqqa' l-Aġenzija Ewropea għall-Mediċini (EMA) u d-Diretturi tal-Aġenziji tal-Mediċini (HMA), b'mod partikolari dawk tal-1 ta' Lulju 2019 intitolati "Guidance on detection and notification of shortages of medicinal products for Marketing Authorisation Holders (MAHs) in the Union (EEA)" (EMA/674304/2018) (Gwida dwar id-detezzjoni u n-notifika ta' nuqqas ta' prodotti mediċinali għad-Detenturi tal-Awtorizzazzjoni għall-Kummerċjalizzazzjoni (MAHs) fl-Unjoni (ŻEE) u dawk tal-4 ta' Lulju 2019 intitolati "Good practice guidance for communication to the public on medicines' availability issues" (EMA/632473/2018) (Gwida dwar il-prattika tajba għall-komunikazzjoni lill-pubbliku dwar kwistjonijiet ta' disponibbiltà tal-mediċini), – wara li kkunsidra l-pjattaformi li għadhom kemm inħolqu fid-dawl tal-kriżi attwali tal-COVID-19, bħas-sistema ta' Punti Uniċi ta' Kuntatt tal-Industrija (I-SPOC) tal-EMA, li qed tissimplifika l-proċess tar-rappurtar ta' nuqqasijiet potenzjali ta' mediċini sabiex tipprevenihom u biex dawn in-nuqqasijiet jiġu identifikati malajr kemm jista' jkun; wara li kkunsidra l-fatt li dawn il-pjattaformi ppermettew u ffaċilitaw djalogu dwar in-nuqqasijiet bejn il-partijiet ikkonċernati fil-katina tal-provvista farmaċewtika u r-regolaturi farmaċewtiċi, – wara li kkunsidra r-rapport tal-Organizzazzjoni Dinjija tas-Saħħa (WHO) intitolat "The selection of essential drugs: report of a WHO expert committee [meeting held in Geneva from 17 to 21 October 1977]" (L-għażla ta' mediċini essenzjali rapport ta' kumitat ta' esperti tad-WHO [imlaqqa' f'Ġinevra mis-17 sal-21 ta' Ottubru 1977]) (Sensiela ta' Rapporti Tekniċi tad-WHO, Nru 615), ir-rapport tas-Segretarjat tad-WHO tas-7 ta' Diċembru 2001 intitolat "WHO medicines strategy: revised procedure for updating WHO's Model List of Essential Drugs" (EB109/8) (Strateġija tad-WHO dwar il-mediċini: proċedura riveduta għall-aġġornament tal-Lista Mudell tad-WHO ta' Mediċini Essenzjali), ir-rapport tad-WHO ta' Marzu 2015 intitolat "Access to new medicines in Europe" (Aċċess għal mediċini ġodda fl-Ewropa), u r-rapport tad-WHO tad-9 ta' Lulju 2013 intitolat "Priority Medicines for Europe and the World" (Mediċini Prijoritarji għall-Ewropa u għad-Dinja), – wara li kkunsidra l-approċċ "Dinja Waħda, Saħħa Waħda" tad-WHO, – wara li kkunsidra l-Għan ta' Żvilupp Sostenibbli Nru 3 tan-NU, "Jiġu żgurati ħajjiet f'saħħithom u jiġi promoss il-benesseri għal kulħadd f'kull età", – wara li kkunsidra r-Rapport Nru 737 tas-Senat Franċiż tas-27 ta' Settembru 2018 dwar nuqqasijiet ta' mediċini u vaċċini – niffukaw aktar fuq kwistjonijiet ta' saħħa pubblika fil-katina tal-provvista tal-mediċini), imfassal minn Jean-Pierre Decool f'isem il-missjoni ta' ġbir ta' informazzjoni tas-Senat dwar in-nuqqas ta' mediċini u ta' vaċċini, – wara li kkunsidra l-Linji Gwida tal-Kummissjoni dwar investiment dirett barrani u l-moviment liberu tal-kapital minn pajjiżi terzi, u l-protezzjoni tal-assi strateġiċi tal-Ewropa fil-kuntest tal-emerġenza tal-COVID-19, qabel l-applikazzjoni tar-Regolament (UE) 2019/452 (ir-Regolament dwar l-Iskrinjar tad-DFI), li se jkun qed jopera b'mod sħiħ mill-11 ta' Ottubru 2020, – wara li kkunsidra l-konklużjonijiet tal-laqgħa tal-Kunsill Impjiegi, Politika Soċjali, Saħħa u Affarijiet tal-Konsumatur tad-9 u l-10 ta' Diċembru 2019, – wara li kkunsidra r-rapport tal-Panel ta' Livell Għoli tas-Segretarju Ġenerali tan-NU tal-2016 dwar l-aċċess għall-mediċini intitolat "Promoting innovation and access to health technologies" (Il-promozzjoni tal-innovazzjoni u l-aċċess għat-teknoloġiji tas-saħħa), – wara li kkunsidra l-komunikazzjoni tal-Kummissjoni tal-11 ta' Diċembru 2019 dwar il-Patt Ekoloġiku Ewropew (COM(2019)0640), – wara li kkunsidra r-riżoluzzjoni tiegħu tal-15 ta' Jannar 2020 dwar il-Patt Ekoloġiku Ewropew, – wara li kkunsidra l-Artikolu 54 tar-Regoli ta' Proċedura tiegħu, – wara li kkunsidra l-opinjonijiet tal-Kumitat għall-Industrija, ir-Riċerka u l-Enerġija, tal-Kumitat għall-Iżvilupp, tal-Kumitat għall-Kummerċ Internazzjonali, tal-Kumitat għat-Trasport u t-Turiżmu u tal-Kumitat għall-Affarijiet Legali, – wara li kkunsidra r-rapport tal-Kumitat għall-Ambjent, is-Saħħa Pubblika u s-Sikurezza tal-Ikel (A9-0142/2020), A. billi l-problema li ilha teżisti ta' nuqqasijiet ta' mediċini fl-UE kibret b'mod esponenzjali f'dawn l-aħħar snin; billi ż-żieda fid-domanda globali, kif ukoll il-pandemija tal-COVID-19, komplew jaggravaw in-nuqqasijiet ta' mediċini, filwaqt li dgħajfu s-servizzi tas-saħħa fl-Istati Membri u ġabu riskji konsiderevoli għas-saħħa u l-kura tal-pazjenti, inklużi l-progressjoni tal-mard u/jew l-aggravar tas-sintomi, żieda fid-dewmien jew interruzzjoni tal-kura jew tat-terapija, perjodi itwal l-isptar, żieda fl-esponiment għal mediċini ffalsifikati, żbalji fil-medikazzjoni jew avvenimenti avversi li jseħħu meta l-mediċina nieqsa tkun issostitwita b'oħra, trażmissjoni evitabbli ta' mard infettiv, tbatija psikoloġika sinifikanti u żieda fin-nefqa għas-sistema tal-kura tas-saħħa; billi huwa d-dmir tal-Istati Membri li jsibu soluzzjonijiet rapidi u effettivi, anki permezz ta' koordinazzjoni u azzjoni Ewropea komuni; B. billi t-Trattati u l-Karta tad-Drittijiet Fundamentali tal-Unjoni Ewropea jiddikjaraw li kull persuna għandu jkollha aċċess għall-kura tas-saħħa preventiva u d-dritt li tgawdi minn trattament mediku skont il-kundizzjonijiet stabbiliti mil-liġijiet u l-prattiki nazzjonali; billi dan id-dritt għandu jiġi infurzat għaċ-ċittadini kollha, inkluż dawk li jgħixu fl-Istati Membri ż-żgħar u fiż-żoni l-aktar periferiċi tal-Unjoni; billi n-nuqqas ta' mediċini huwa theddida għas-saħħa pubblika li qed tikber b'impatt gravi fuq is-sistemi tal-kura tas-saħħa u d-dritt ta' kull pazjent fl-UE li jkollu aċċess għal trattament mediku xieraq; C. billi wieħed mill-objettivi ewlenin tal-UE u tad-WHO, u tal-Għan ta' Żvilupp Sostenibbli Nru 3, huwa li jiġi żgurat aċċess tal-pazjenti għal mediċini essenzjali; billi l-aċċess universali għall-mediċini jiddependi mid-disponibbiltà fil-pront tagħhom u mill-affordabbiltà tagħhom għal kulħadd, mingħajr ebda diskriminazzjoni ġeografika; D. billi l-pazjenti għandu jkollhom aċċess għall-kura tas-saħħa u l-possibbiltajiet ta' trattament tal-għażla u l-preferenza tagħhom; E. billi l-aċċess għat-testijiet dijanjostiċi u vaċċini xierqa u affordabbli huwa vitali daqs l-aċċess għall-mediċini sikuri, effettivi u affordabbli; F. billi n-nuqqasijiet ta' mediċini għandhom kawżi ewlenin multifattorjali u kumplessi; billi xi deċiżjonijiet li jittieħdu mill-industrija farmaċewtika, bħat-twaqqif tal-produzzjoni u l-irtirar ta' prodotti minn swieq inqas profittabbli ta' Stati Membri, spiss ikunu raġuni għal nuqqasijiet ta' mediċini; G. billi huwa ta' importanza fundamentali li n-nuqqasijiet ta' mediċini jiġu evitati kif ukoll li l-effetti tagħhom jiġu mmitigati f'każ li jseħħu; H. billi strateġija effiċjenti għandha tkopri miżuri biex jiġu mmitigati n-nuqqasijiet ta' mediċini, iżda anke biex jiġi evitat li dawn iseħħu, billi jitqiesu d-diversi kawżi ewlenin tan-nuqqasijiet; I. billi m'hemmx definizzjonijiet armonizzati bejn l-Istati Membri ta' "nuqqas", "tensjonijiet", "tfixkil fil-provvista", "stock-out" u "ħżin żejjed"; billi jenħtieġ li ssir distinzjoni bejn "prodotti mediċinali ta' interess terapewtiku maġġuri" (MITMs) u "mediċini ta' interess sanitarju u strateġiku" (MISSs); J. billi n-nuqqasijiet ta' mediċini jimponu spejjeż sinifikanti fuq partijiet ikkonċernati kemm fil-qasam tas-saħħa pubblika kif ukoll f'dak tas-saħħa privata; K. billi l-prodotti farmaċewtiċi huma wieħed mill-pilastri tal-kura tas-saħħa, u billi l-aċċess insuffiċjenti għal prodotti mediċinali essenzjali u l-prezzijiet għoljin tal-mediċini innovattivi joħolqu theddida serja għas-saħħa tal-popolazzjoni u għas-sostenibbiltà tas-sistemi nazzjonali tal-kura tas-saħħa; L. billi f'ħafna każijiet il-prezzijiet ta' mediċini ġodda, b'mod partikolari t-trattamenti għall-kanċer, żdiedu matul dawn l-aħħar deċennji sal-punt li ħafna ċittadini Ewropej ma jistgħux jaffordjawhom; M. billi l-industrija tal-mediċini ġeneriċi u bijosimili tipprovdi l-maġġoranza tal-mediċini lill-pazjenti tal-UE (kważi 70 % tal-prodotti farmaċewtiċi ddispensati); N. billi d-dħul ta' prodotti ġeneriċi u bijosimili fis-suq huwa mekkaniżmu importanti biex tiżdied il-kompetizzjoni, jorħsu l-prezzijiet u tiġi żgurata s-sostenibbiltà tas-sistemi tal-kura tas-saħħa; billi d-dħul fis-suq tagħhom m'għandux jiddewwem; O. billi l-manifatturi ta' mediċini ġeneriċi bbażati fl-UE għandhom rwol importanti fl-issodisfar tat-tkabbir fid-domanda għal mediċini affordabbli fl-Istati Membri; P. billi l-mediċini għat-trattament tal-kanċer, tad-dijabete, tal-infezzjonijiet u tad-disturbi tas-sistema nervuża jammontaw għal aktar minn nofs il-mediċini li hemm nuqqas tagħhom; billi jidher li l-mediċini li jistgħu jiġu injettati huma l-aktar suxxettibbli għar-riskju ta' nuqqas minħabba l-kumplessità tal-proċess tal-manifattura tagħhom; Q. billi n-nuqqasijiet ta' mediċini jistgħu joħolqu riskju għas-suċċess tal-inizjattivi tal-Unjoni u tal-Istati Membri fil-qasam tas-saħħa, bħall-Pjan Ewropew għall-Ġlieda kontra l-Kanċer; R. billi fl-Istati Membri bi swieq żgħar il-mediċini għat-trattament ta' mard rari spiss ma jkunux disponibbli jew ikunu disponibbli biss bi prezzijiet sostanzjalment ogħla minn dawk fi swieq akbar; S. billi l-pandemija tal-COVID-19 enfasizzat l-importanza ta' suq intern li jiffunzjona sew u ta' ktajjen tal-provvista sodi għall-mediċini u t-tagħmir mediku; billi jinħtieġ djalogu Ewropew dwar kif dan għandu jiġi żgurat; T. billi inizjattivi mhux ikkoordinati fil-livell nazzjonali, bħall-kumulazzjoni ta' riżervi u l-penali, mhumiex is-soluzzjoni t-tajba u jistgħu jwasslu għal riskju akbar ta' nuqqasijiet ta' mediċini; U. billi t-telf ta' indipendenza Ewropea fis-settur tas-saħħa huwa marbut mar-rilokazzjoni tal-produzzjoni, u b'hekk 40 % tal-prodotti mediċinali lesti kkummerċjalizzati fl-UE llum jiġu minn pajjiżi terzi; billi filwaqt li l-Ewropa għandha impronta tal-manifattura b'saħħitha, il-katina tal-provvista għadha tiddependi b'mod qawwi fuq is-sottokuntratturi biex jipproduċu materja prima farmaċewtika barra l-UE, fejn l-ispejjeż tax-xogħol u l-istandards ambjentali ħafna drabi jkunu aktar baxxi, bir-riżultat li minn 60 % sa 80 % tal-ingredjenti attivi kimiċi jiġu mmanifatturati barra l-UE, prinċipalment fiċ-Ċina u fl-Indja; billi 30 sena ilu dan il-proporzjon kien ta' 20 %; billi ġie rrappurtat li dawk iż-żewġ pajjiżi jipproduċu 60 % tal-parasetamol tad-dinja, 90 % tal-peniċillina tagħha u 50 % tal-ibuprofen tagħha; billi, sal-lum, l-ebda tikketta jew tikkettar viżibbli għall-pazjenti u l-klijenti mhuma meħtieġa għal prodotti mediċinali u ingredjenti farmaċewtiċi attivi (APIs) rigward l-oriġini u l-pajjiż ta' manifattura tagħhom; billi l-aċċess limitat għall-APIs meħtieġa għall-produzzjoni ta' mediċini ġeneriċi joħloq sfida partikolari; billi t-tfixkil fil-katina tal-provvista globali minħabba l-pandemija tal-COVID-19 enfasizza saħansitra aktar id-dipendenza tal-UE fuq pajjiżi terzi fis-settur tas-saħħa; billi l-pandemija tal-coronavirus il-ġdid żvelat ukoll nuqqasijiet ta' apparat mediku, prodotti mediċi u tagħmir protettiv; V. billi l-UE għad għandha settur tal-manifattura tal-prodotti farmaċewtiċi b'saħħtu, b'mod partikolari fis-settur innovattiv, u hija l-akbar esportatur fid-dinja ta' prodotti farmaċewtiċi, bħala parti minn kummerċ globali fil-prodotti farmaċewtiċi; billi l-provvista ta' mediċini ġeneriċi bi prezz aktar baxx li tinvolvi l-manifattura barra l-UE tippermetti l-affordabbiltà tal-mediċini, u tħalli impatt fuq il-baġits tal-kura tas-saħħa u l-aċċess tal-pazjenti tal-Istati Membri; W. billi, b'konsegwenza tal-kriżi tas-saħħa tal-COVID-19, l-UE se tkun qed tħabbat wiċċha ma' kriżi ekonomika li se jkollha impatt fuq in-nuqqasijiet ta' mediċini u l-kompetittività tal-industrija farmaċewtika tagħha; X. billi huwa daqstant importanti li jiġu protetti u mrawma s-siti tal-produzzjoni eżistenti fl-UE u li jissaħħaħ il-qasam tar-riċerka tal-Ewropa; Y. billi l-konsegwenzi ta' żieda fid-domanda flimkien mal-pressjoni tal-prezzijiet jinkludu l-konċentrazzjoni tal-provvista ta' APIs, tnaqqis fin-numru ta' manifatturi ta' sustanzi kimiċi u nuqqas ta' soluzzjonijiet alternattivi f'każ ta' problemi, kif ġara fil-kriżi attwali tal-COVID-19; Z. billi l-istokkijiet ta' prodotti mediċinali ta' interess terapewtiku maġġuri u ta' importanza sanitarja u strateġika mhumiex biżżejjed, il-manifattura tal-APIs hija faċli u rħisa, u m'hemmx provvista biżżejjed, b'mod partikolari, ta' mediċini maturi li huma essenzjali għas-saħħa pubblika; billi l-kumpaniji farmaċewtiċi jaħdmu skont il-metodu "just-in-time", li jista' jħalli lill-manifatturi vulnerabbli għal xokkijiet fil-provvista fejn ikun hemm interruzzjonijiet mhux antiċipati fil-produzzjoni u l-katina tal-provvista, u fluttwazzjonijiet fid-domanda tas-suq; AA. billi l-ipprezzar differenzjali bejn l-Istati Membri jiffaċilita l-"esportazzjonijiet paralleli" lejn il-pajjiżi li fihom il-mediċina inkwistjoni tkun iktar għalja; billi l-esportazzjonijiet paralleli f'xi każijiet jista' jkollhom l-konsegwenza mhux intenzjonata li joħolqu tfixkil fil-provvista fl-Istati Membri, u b'hekk jikkontribwixxu għal żbilanċi fis-suq; billi fir-riżoluzzjoni tiegħu tat-2 ta' Marzu 2017 il-Parlament stieden lill-Kummissjoni u lill-Kunsill jivvalutaw l-impatt tal-kummerċ parallel u l-kwoti tal-provvista; AB. billi fin-nuqqas ta' koordinazzjoni effettiva fil-livell tal-UE, il-kumulazzjoni ta' riżervi mhux xierqa f'ċerti Stati Membri qed twassal għal żbilanċ fis-suq, taggrava n-nuqqasijiet ta' mediċini u tnaqqas l-aċċess għat-trattament għall-pazjenti madwar l-UE; AC. billi ntwera li miżuri mhux ikkoordinati fil-livell nazzjonali mhumiex effettivi fil-ġlieda kontra l-kriżi tal-COVID-19, filwaqt li jinħtieġu koordinazzjoni u djalogu pan-Ewropej; AD. billi l-pandemija tal-COVID-19 enfasizzat kif il-koordinazzjoni fost l-istituzzjonijiet tal-UE, ir-regolaturi u l-esperti tal-katina tal-provvista farmaċewtika hija vitali biex ikun hemm rispons għall-kriżijiet tas-saħħa u għat-tfixkil fil-provvista bħan-nuqqasijiet ta' mediċini; billi wriet ukoll l-importanza ta' koordinazzjoni bejn il-politiki u s-servizzi tal-UE sabiex ikun hemm reazzjoni effiċjenti u fil-pront għall-emerġenzi kif ukoll biex jiġu evitati n-nuqqasijiet ta' mediċini, u biex jiġu mmitigati f'każ li jseħħu; AE. billi għadd dejjem akbar ta' Stati Membri qed ifittxu li jistabbilixxu kumulazzjonijiet ta' riżervi nazzjonali ta' provvisti mediċi, u ż-żieda sussegwenti fid-domanda b'riżultat ta' dan teċċedi l-previżjonijiet attwali tad-domanda, li huma bbażati fuq il-ħtieġa epidemjoloġika; billi żidiet qawwija f'daqqa fid-domanda jistgħu jqiegħdu pressjoni konsiderevoli fuq il-fornituri u, għaldaqstant, iwasslu għal aktar sfidi fl-issodisfar tad-domanda f'pajjiżi oħra; AF. billi l-kriżi finanzjarja tal-2009 ġiegħlet lill-pajjiżi Ewropej jintroduċu miżuri tat-trażżin tal-ispejjeż mhux sostenibbli, bħal mekkaniżmi ta' rkupru u ta' akkwist ineffiċjenti, sabiex titnaqqas in-nefqa farmaċewtika, li wasslet għall-irtirar ta' prodotti u kumpaniji mis-suq; AG. billi l-moviment tal-mediċini fis-suq uniku qed ikun imxekkel minħabba n-nuqqas ta' regoli armonizzati bejn l-Istati Membri; AH. billi l-emerġenza tal-COVID-19 enfasizzat iż-żieda fir-riskju tat-tentattivi biex jiġu akkwistati kapaċitajiet fil-qasam tal-kura tas-saħħa permezz ta' investiment dirett barrani u l-ħtieġa li tiġi ppreservata u msaħħa l-kondiviżjoni ta' tali kapaċitajiet prezzjużi fis-suq uniku; AI. billi industrija farmaċewtika b'saħħitha, innovattiva u kompetittiva fl-Ewropa hija fl-interess vitali tal-UE u tal-Istati Membri tagħha; AJ. billi l-industrija farmaċewtika teħtieġ il-qafas legali t-tajjeb biex twettaq ir-riċerka, l-iżvilupp u l-produzzjoni ta' prodotti farmaċewtiċi fl-UE; AK. billi l-protezzjoni tal-privattivi toħloq qafas legali, li huwa importanti għall-innovazzjoni farmaċewtika peress li tagħti inċentivi finanzjarji lill-kumpaniji biex ikopru l-ispejjeż tar-riċerka u tal-iżvilupp (R&D) ta' mediċini ġodda; AL. billi l-Istati Membri huma liberi li jiddeterminaw aktar raġunijiet għall-għoti ta' liċenzji obbligatorji, u li jiddeterminaw x'jikkostitwixxi emerġenza nazzjonali; AM. billi l-mekkaniżmi ta' notifika ta' nuqqas ta' mediċini għall-operaturi tal-katina tal-provvista, u għall-ispiżjara b'mod partikolari, huma attwalment frammentati ħafna fl-Istati Membri; billi dan jista' jipprevjeni l-monitoraġġ u l-komunikazzjoni adegwati bejn l-awtoritajiet tal-Istati Membri fir-rigward tan-nuqqasijiet ta' mediċini; AN. billi l-Artikolu 81 tad-Direttiva 2001/83/KE jitlob li jittieħdu miżuri biex jiġu evitati nuqqasijiet ta' prodotti mediċinali jew kwistjonijiet ta' distribuzzjoni fl-Istati Membri; billi l-Kummissjoni ħarġet linji gwida għal provvista ottimali u razzjonali ta' mediċini sabiex jiġu evitati nuqqasijiet matul il-pandemija tal-COVID-19; billi f'dawn il-linji gwida l-Kummissjoni tirrikonoxxi li ebda pajjiż mhuwa awtosuffiċjenti fir-rigward tal-materja prima, l-APIs jew il-prodotti intermedji, jew tal-mediċini lesti li huma meħtieġa għall-funzjonament tajjeb tas-sistema tas-saħħa; AO. billi, kif iddikjarat mill-Kummissjoni, ir-rispons tal-Istati Membri għall-kriżi pandemika tal-COVID-19 irrikjeda żieda sinifikanti fil-produzzjoni kemm ta' APIs kif ukoll ta' prodotti mediċinali fl-UE, u dan kien jeħtieġ riorganizzazzjoni tal-ktajjen tal-provvista u tal-linji tal-produzzjoni; billi fid-dikjarazzjonijiet tagħha waqt laqgħa tat-22 ta' April 2020 mal-membri tal-Kumitat għall-Ambjent, is-Saħħa Pubblika u s-Sikurezza tal-Ikel (ENVI) tal-Parlament Ewropew, il-Kummissarju Stella Kyriakides enfasizzat il-ħtieġa li jiżdiedu l-produzzjoni tal-mediċini u l-livell ta' innovazzjoni fl-UE; billi l-laboratorji farmaċewtiċi żgħar u ta' daqs medju kollha jikkostitwixxu beni li għandu jitħares u art fertili għar-riċerka u l-iskoperti li għandha tiġi sostnuta, peress li jistgħu jipparteċipaw fil-prevenzjoni tan-nuqqasijiet ta' mediċini; AP. billi l-Parlament, fir-riżoluzzjoni tiegħu tat-8 ta' Marzu 2011, u l-Kunsill, fil-konklużjonijiet tiegħu tat-13 ta' Settembru 2010, it-tnejn saħqu fuq il-ħtieġa li tiġi introdotta proċedura komuni għall-akkwist konġunt ta' kontromiżuri mediċi, u b'mod partikolari ta' vaċċini pandemiċi; billi d-Deċiżjoni Nru 1082/2013/UE tal-Parlament Ewropew u tal-Kunsill tinkoraġġixxi lill-Istati Membri jieħdu vantaġġ minn proċeduri ta' akkwist konġunt sakemm dawn il-proċeduri jkunu preċeduti minn Ftehim ta' Akkwist Konġunt tal-Istati Membri parteċipanti; AQ. billi l-Kummissjoni ħabbret l-intenzjoni tagħha li, sal-aħħar tal-2020, tippubblika rakkomandazzjonijiet għal strateġija farmaċewtika futura għall-UE; AR. billi l-ġestjoni tat-trasport u l-loġistika huma ta' importanza kruċjali għall-provvista ta' mediċini, prodotti farmaċewtiċi, tagħmir mediku, tagħmir ta' protezzjoni personali, provvisti mediċi oħra u materja prima, speċjalment fid-dawl ta' kumplessità dejjem akbar tal-katina tat-trasport; billi huwa importanti li jkun hemm punti ta' qsim tal-fruntieri b'"korsiji ħodor" effiċjenti b'korsiji rapidi sabiex jiġi żgurat il-fluss mhux ostakolat tal-mediċini, jitnaqqsu l-ostakli amministrattivi u jiġi ffaċilitat l-aċċess għas-servizzi tat-trasport; AS. billi għandhom jiġu garantiti standards għoljin ta' sikurezza u l-ħarsien ta' kundizzjonijiet tax-xogħol deċenti għall-ħaddiema; billi r-regolamentazzjoni farmaċewtika għandha tiżgura l-kwalità, il-kwantità, is-sikurezza u l-effiċjenza tal-provvista tal-mediċini bejn l-Istati Membri; AT. billi l-pazjenti jiddependu fuq aċċess ekwu u effiċjenti għall-mediċini abbażi ta' suq uniku sostenibbli, kompetittiv, b'diversi sorsi u li jiffunzjona tajjeb, li jinkludi ż-Żona Unika Ewropea tat-Trasport; AU. billi t-tifqigħa tal-COVID-19 enfasizzat il-fatt li ċ-ċirkolazzjoni ta' mediċini fl-UE u barra mill-UE hija kruċjali biex jingħelbu r-restrizzjonijiet eżistenti u biex tingħata prijorità liċ-ċirkolazzjoni ta' oġġetti essenzjali; AV. billi huwa neċessarju li jiġi evitat li t-tifqigħa tal-COVID-19 taggrava s-sitwazzjoni soċjoekonomika u l-kundizzjonijiet tal-għajxien taċ-ċittadini vulnerabbli; AW. billi t-tibdil fil-klima huwa wieħed mill-fatturi li jikkawżaw il-multiplikazzjoni tal-epidemiji kif ukoll l-espansjoni ġeografika u ż-żieda fl-impatt tagħhom, flimkien mal-globalizzazzjoni, mal-urbanizzazzjoni u ma' żieda qawwija fl-ivvjaġġar; billi s-sorveljanza Ewropea ssaħħet fir-rigward ta' mard li jinġarr minn vetturi bħall-malarja, id-dengue, iċ-chikungunya, il-marda tal-virus Zika u d-deni tal-Punent tan-Nil; AX. billi hemm żieda fil-korrelazzjoni bejn il-qerda tal-bijodiversità, il-kummerċ illegali tal-fawna u l-flora selvaġġa, il-proliferazzjoni tal-ħabitats artifiċjali u l-ħsara f'żoni naturali b'densità għolja ta' bnedmin, kif ukoll il-metodi ta' produzzjoni tal-ikel insostenibbli u t-tixrid ta' "żoonożi", jiġifieri t-trażmissjoni ta' patoġeni mill-annimali għall-bnedmin u l-firxa rapida tagħhom; billi l-bijodiversità hija sors importanti għal mediċini eżistenti u għall-iżvilupp potenzjali futur tal-mediċini; Jenfasizza l-importanza fundamentali ġeostrateġika li l-Unjoni tikseb mill-ġdid l-indipendenza tagħha fir-rigward tal-kura tas-saħħa, tiżgura b'mod rapidu u effiċjenti l-provvista tagħha ta' mediċini affordabbli, tagħmir mediku, apparat mediku, sustanzi attivi, għodod dijanjostiċi u vaċċini, u tipprevjeni n-nuqqasijiet tagħhom, filwaqt li tipprijoritizza l-interess u s-sikurezza tal-pazjenti; jenfasizza l-importanza li jiġi żgurat li l-Istati Membri kollha jkollhom aċċess ekwu għall-katina tal-provvista; jenfasizza, f'dak ir-rigward, il-ħtieġa li l-industrija farmaċewtika tal-Unjoni jkollha katina tal-provvista diversifikata u pjan għall-mitigazzjoni tar-riskju ta' nuqqas ta' mediċini biex timmaniġġja kwalunkwe vulnerabbiltà u riskju għall-katina tal-provvista tagħha; Jirrimarka li filwaqt li l-Istati Membri huma responsabbli għad-definizzjoni u l-organizzazzjoni tal-politiki tas-saħħa tagħhom, l-Unjoni hija responsabbli għal-leġiżlazzjoni farmaċewtika kif ukoll għal diversi politiki tas-saħħa pubblika u hija r-responsabbiltà tal-UE li tikkoordina u tikkomplementa miżuri nazzjonali li jiggarantixxu l-aċċess għal servizzi tas-saħħa affordabbli u ta' kwalità għolja għaċ-ċittadini u r-residenti kollha tal-UE; Jenfasizza l-importanza li l-interessi u s-sikurezza tal-pazjenti dejjem jitqiegħdu fil-qalba tal-politiki tas-saħħa mingħajr ma tkun permessa diskriminazzjoni fl-aċċess għall-mediċini u t-trattamenti, u l-ħtieġa ta' kooperazzjoni u koordinazzjoni aktar mill-qrib bejn l-Istati Membri u li jiġi ffaċilitat l-iskambju ta' prattiki tajba; jenfasizza l-ħsara potenzjali lill-pazjenti minħabba nuqqasijiet ta' mediċini u apparat mediku; jistieden lill-Kummissjoni u lill-Istati Membri jikkoordinaw mill-qrib biex jipproteġu r-reżiljenza u s-sostenibbiltà tal-katina tal-provvista tal-kura tas-saħħa u jiżguraw id-disponibbiltà kontinwa ta' mediċini; Jenfasizza li n-nuqqas ta' mediċini huwa theddida serja għad-dritt għal trattamenti mediċi essenzjali għall-pazjenti fl-UE, u dan joħloq inugwaljanzi bejn il-pazjenti skont il-pajjiż ta' residenza tagħhom u joħloq ukoll tfixkil possibbli fis-suq uniku; Jenfasizza l-importanza ta' definizzjoni armonizzata fil-livell tal-UE ta' "nuqqas", "tensjoni", "tfixkil fil-provvista", "stock-out" u "ħżin żejjed"; jistieden lill-Kummissjoni taħdem favur dawn id-definizzjonijiet armonizzati b'kooperazzjoni mill-qrib mal-Istati Membri u l-partijiet ikkonċernati rilevanti kollha, inklużi l-organizzazzjonijiet tal-pazjenti; jistieden lill-Kummissjoni, b'mod partikolari, biex issaħħaħ id-definizzjoni ta' "nuqqas" proposta mill-Aġenzija Ewropea għall-Mediċini (EMA) u t-Task Force konġunt tal-Kapijiet tal-Aġenziji tal-Mediċini (HMA) fl-2019; jistieden lill-Kummissjoni tagħmel distinzjoni bejn "prodotti mediċinali ta' interess terapewtiku maġġuri" (MITMs), jiġifieri mediċini li għalihom interruzzjoni tat-trattament x'aktarx tipperikola l-pronjożi vitali tal-pazjenti fi żmien qasir jew medju jew tnaqqas b'mod sinifikanti ċ-ċansijiet tal-pazjent fir-rigward tal-potenzjal progressiv tal-marda, jew li għalihom m'hemm ebda alternattiva terapewtika xierqa disponibbli fi kwantità suffiċjenti, u "prodotti mediċinali ta' importanza sanitarja u strateġika" (MISSs), li għalihom l-interruzzjoni tat-trattament tikkawża theddida immedjata għall-ħajja tal-pazjent; Iqis li huwa essenzjali li l-kawżi ewlenin multifattorjali tan-nuqqasijiet ta' mediċini jiġu vvalutati u indirizzati; jilqa', f'dak il-kuntest, is-sejħa għal offerti varata mill-Kummissjoni għal studju dwar il-kawżi ta' nuqqas ta' mediċini fl-Unjoni, u jitlob li l-istudju jiġi ppubblikat sa tmiem is-sena; jitlob, madankollu, li jitwettaq studju ieħor dwar l-impatti tan-nuqqasijiet ta' mediċini fuq il-kura, it-trattament u s-saħħa tal-pazjenti; Jistieden lill-Kummissjoni tipproponi azzjonijiet ambizzjużi u konkreti li jindirizzaw dawn il-kwistjonijiet fl-istrateġija farmaċewtika ppjanata tagħha; jistieden lill-Kummissjoni tinkorpora miżuri għas-settur farmaċewtiku fil-proposta leġiżlattiva dwar id-diliġenza dovuta għall-kumpaniji, skedata għall-2021; Jilqa' l-proposta tal-Kummissjoni għal programm ġdid Ewropew fil-qasam tas-saħħa (EU4Health) u l-fatt li wieħed mill-objettivi ddikjarati tiegħu huwa li jippromwovi d-disponibbiltà u l-aċċessibbiltà tal-mediċini u tat-tagħmir mediku; jappella għal azzjoni konġunta dwar il-prevenzjoni tan-nuqqas ta' mediċini, li għandha tiġi ffinanzjata mill-programm futur fil-qasam tas-saħħa; Ifakkar li n-nuqqas ta' mediċini huwa sfida globali; jenfasizza li l-pajjiżi li qed jiżviluppaw, bħal għadd ta' pajjiżi Afrikani, huma dawk l-aktar milquta minn dawn in-nuqqasijiet; iħeġġeġ biex l-aċċess għall-mediċini f'pajjiżi li qed jiżviluppaw jiġi indirizzat f'kuntest usa' fil-qafas tad-WHO; jistieden lill-Kummissjoni u lill-Istati Membri jżidu l-appoġġ tagħhom għall-pajjiżi li qed jiżviluppaw, b'mod partikolari permezz tar-riżerva strateġika tar-rescEU; Jissottolinja d-dritt fundamentali tal-persuni kollha għal livell ta' għajxien adegwat għas-saħħa u l-benesseri tagħhom u tal-familji tagħhom, kif minqux fl-Artikolu 25 tad-Dikjarazzjoni Universali tad-Drittijiet tal-Bniedem; ifakkar, f'dan ir-rigward, li l-UE hija impenjata li tiżgura livell għoli ta' protezzjoni tas-saħħa tal-bniedem fil-politiki u l-attivitajiet kollha tagħha, f'konformità mal-Artikolu 208 tat-Trattat dwar il-Funzjonament tal-Unjoni Ewropea u l-prinċipju ta' Koerenza tal-Politiki għall-Iżvilupp, f'konformità sħiħa mal-impenji internazzjonali, b'mod partikolari l-Aġenda 2030 għall-Iżvilupp Sostenibbli u l-Għan ta' Żvilupp Sostenibbli Nru 3 "Niżguraw li kulħadd jgħix f'saħħtu u nippromwovu l-benesseri għal kulħadd f'kull età"; L-iżgurar tal-provvisti fl-interess tal-pazjenti, l-iżgurar tal-aċċess għal trattament mediku għall-pazjenti kollha, u l-istabbiliment mill-ġdid tal-indipendenza tal-UE fis-settur tas-saħħa Ifakkar li n-nuqqasijiet ta' mediċini għandhom impatt dirett fuq is-saħħa u s-sikurezza tal-pazjenti u l-kontinwazzjoni tat-trattament tagħhom; jisħaq li għall-pazjenti, il-konsegwenzi tan-nuqqasijiet ta' mediċini jinkludu: progressjoni tal-marda u/jew sintomi li jmorru għall-agħar minħabba dewmien fit-trattament, trażmissjoni evitabbli ta' mard infettiv, żieda fir-riskju ta' esponiment għal mediċini ffalsifikati u tbatija psikoloġika sinifikanti għall-pazjenti u l-familji tagħhom; ifakkar li ebda Stat Membru mhuwa awtosuffiċjenti fir-rigward tal-materja prima, is-sustanzi intermedji, l-APIs u l-mediċini lesti meħtieġa biex ikun iggarantit il-funzjonament tajjeb tas-sistema tas-saħħa tiegħu; Jinnota li r-riskji huma partikolarment għoljin għal persuni vulnerabbli bħat-tfal, l-anzjani, in-nisa tqal, il-persuni b'diżabilità, il-pazjenti b'mard kroniku jew bil-kanċer, jew dawk f'taqsima tal-kura intensiva (ICU); Ifakkar fin-nuqqasijiet ta' mediċini ormonali tan-nisa użati għall-kontraċezzjoni u t-terapija ta' sostituzzjoni tal-ormoni (HRT); jinnota bi tħassib it-theddid li dawn in-nuqqasijiet joħolqu għas-saħħa u d-drittijiet sesswali u riproduttivi tan-nisa u l-bniet; jisħaq fuq l-importanza li jissaħħu l-kontroll u l-ġestjoni tal-manifattura, il-kumulazzjoni ta' riżervi u l-kummerċjalizzazzjoni ta' dawk il-mediċini biex ikunu żgurati l-kontinwità fil-ktajjen tal-provvista, l-ipprezzar ekwu u d-disponibbiltà għan-nisa; Jissottolinja li f'diversi Stati Membri, prezz ogħla tal-mediċina sostituta proposta lill-pazjent, rata ta' rimborż aktar baxxa jew nuqqas ta' rimborż jikkostitwixxu ostakli maġġuri għall-aċċess għall-mediċini għal persuni b'introjtu baxx jew għal dawk b'kundizzjonijiet kroniċi; jistieden lill-Istati Membri jiggarantixxu aċċess għal mediċina sostituta bi prezz ekwivalenti jew soġġetta għal rimborż simili f'każ ta' nuqqas ta' provvista; Jistieden lill-Kummissjoni tinkludi fl-Istatistika tal-UE dwar l-Introjtu u l-Kondizzjonijiet tal-Għajxien (EU-SILC) data dwar ħtiġijiet mhux issodisfati awtorappurtati rigward l-aċċess għall-mediċini, billi bħalissa l-aċċess għall-mediċini mhuwiex imkejjel fl-EU-SILC; Jistieden lill-Kummissjoni u lill-Istati Membri jieħdu malajr l-azzjoni meħtieġa biex jiżguraw is-sigurtà tal-provvista ta' prodotti mediċi, inaqqsu d-dipendenza tal-UE fuq pajjiżi terzi u jappoġġjaw il-manifattura farmaċewtika lokali, għal mediċini ta' interess terapewtiku maġġuri, filwaqt li jagħtu prijorità lill-prodotti mediċinali ta' importanza sanitarja u strateġika f'kooperazzjoni mill-qrib mal-Istati Membri; jistieden lill-Kummissjoni u lill-Istati Membri jfasslu, bl-għajnuna tal-partijiet ikkonċernati rilevanti, mappa tas-siti ta' produzzjoni tal-UE f'pajjiżi terzi u mappa li tevolvi, li għandha tintuża bħala referenza, tas-siti ta' produzzjoni eżistenti u potenzjali fl-UE, sabiex ikunu jistgħu jsostnu, jimmodernizzaw u jsaħħu l-kapaċitajiet tagħhom, fejn meħtieġ, possibbli u vijabbli; jisħaq fuq l-importanza li l-industrija farmaċewtika jkollha l-kapaċità li tindirizza żidiet f'daqqa fid-domanda f'sitwazzjonijiet kritiċi; Jistieden lill-Kummissjoni biex fl-istrateġiji farmaċewtiċi u industrijali li jmiss tagħha tindirizza kwistjonijiet relatati mad-disponibbiltà, l-aċċessibbiltà u l-affordabbiltà tal-mediċini, mal-kooperazzjoni bejn l-awtoritajiet regolatorji nazzjonali, u mad-dipendenza tal-UE fuq pajjiżi terzi għall-kapaċità tal-manifattura, il-provvista ta' APIs u materjali tal-bidu; jemmen li dawn l-istrateġiji jridu jinkludu miżuri regolatorji u jinkoraġġixxu l-produzzjoni ta' APIs u mediċini essenzjali fl-Ewropa bil-għan li l-mediċini jkunu disponibbli, affordabbli, sostenibbli u ugwalment aċċessibbli; Jistieden lill-Kummissjoni tagħmel in-nuqqas ta' mediċini wieħed mill-pilastri tal-istrateġija farmaċewtika li jmiss u toħloq forum farmaċewtiku, issorveljat mill-EMA, li jiġbor flimkien lil dawk li jfasslu l-politika, ir-regolaturi, il-kontribwenti, l-organizzazzjonijiet tal-pazjenti u tal-konsumaturi, ir-rappreżentanti tal-industrija u partijiet ikkonċernati rilevanti oħra fil-katina tal-provvista tal-kura tas-saħħa sabiex jiġu evitati n-nuqqasijiet, jiġu indirizzati kwistjonijiet ta' sostenibbiltà farmaċewtika u tiġi żgurata l-kompetittività tal-industrija farmaċewtika Ewropea; jistieden b'mod partikolari lill-Kummissjoni ssaħħaħ aktar id-djalogu mal-partijiet ikkonċernati rilevanti u mal-atturi internazzjonali biex jiġu vvalutati trattamenti u vaċċini ġodda, u mal-EMA sabiex jinstabu modi kif jiġu allinjati malajr il-valutazzjonijiet xjentifiċi bejn l-aġenziji nazzjonali, inkluż dwar il-kollaborazzjoni fil-fażi ta' qabel il-valutazzjoni qabel ma ssir disponibbli data klinika kritika, dwar l-allinjament ta' ġenerazzjoni tad-data wara l-approvazzjoni, u dwar approċċi flessibbli biex tittejjeb il-manifattura tat-trattamenti u l-vaċċini; Jistieden lill-Kummissjoni tiżgura li l-istrateġija farmaċewtika tagħha tkun tassew effettiva biex jiġu miġġielda l-prattiki kummerċjali inammissibbli fi kwalunkwe fażi fiċ-ċirkwit tal-mediċini li jistgħu jimminaw it-trasparenza u r-relazzjonijiet bilanċjati bejn id-diversi entitajiet pubbliċi u privati involuti b'mod dirett jew indirett fit-twettiq tas-servizz pubbliku essenzjali tal-iżgurar tal-aċċess għall-mediċini; Iħeġġeġ lill-Kummissjoni u lill-Istati Membri biex, jekk ikun meħtieġ fl-interess pubbliku, jikkunsidraw l-introduzzjoni ta' miżuri kif ukoll inċentivi finanzjarji f'konformità mar-regoli dwar l-għajnuna mill-Istat u politiki sostenibbli bi tpattija għal impenji, sabiex jipproteġu l-bażi industrijali farmaċewtika b'saħħitha tal-Ewropa u biex jinkoraġġixxu lill-industrija tillokalizza l-operazzjonijiet tagħha fl-UE, mill-produzzjoni tal-APIs għall-manifattura, l-imballaġġ u d-distribuzzjoni tal-mediċini; iħeġġeġ lill-Istati Membri jiggarantixxu l-operazzjonijiet eżistenti, pereżempju billi jippremjaw l-investimenti fil-kwalità tal-mediċini u fis-sigurtà tal-provvista; jisħaq fuq is-sinifikat strateġiku ta' dan is-settur u l-importanza li jsir investiment fil-kumpaniji Ewropej sabiex jiġu ddiversifikati r-riżorsi u jitħeġġeġ l-iżvilupp ta' teknoloġiji tal-produzzjoni innovattivi li jkunu kapaċi jtejbu r-reattività ta' linji tal-produzzjoni sħaħ; ifakkar li l-finanzjament pubbliku kollu jrid ikun jiddependi fuq it-trasparenza u t-traċċabbiltà sħaħ tal-investimenti, fuq l-obbligi tal-provvista fis-suq Ewropew, u fuq il-faċilitazzjoni tal-aħjar eżitu għall-pazjenti, inkluż f'termini ta' aċċessibbiltà u affordabbiltà tal-mediċini manifatturati; Iħeġġeġ lill-Kummissjoni u lill-Istati Membri jistabbilixxu l-qafas ekonomiku t-tajjeb biex jiżguraw u jimmodernizzaw il-kapaċitajiet tal-manifattura eżistenti tal-mediċini, it-teknoloġija u l-APIs fl-Ewropa, pereżempju billi jippremjaw l-investimenti fil-kwalità tal-mediċini u fis-sigurtà tal-provvista; Jisħaq fuq il-fatt li s-settur farmaċewtiku għadu pilastru industrijali importanti kif ukoll sors ewlieni f'termini ta' ħolqien tal-impjiegi; Iqis li l-Patt Ekoloġiku Ewropew jikkostitwixxi opportunità kbira biex il-manifatturi farmaċewtiċi jiġu mħeġġa jipparteċipaw fil-pjan għall-irkupru ekoloġiku billi jipproduċu f'konformità mal-istandards ambjentali u ekoloġiċi; Jissottolinja li rimpatriju totali tal-ktajjen tal-provvista medika jaf ma jkunx fattibbli f'ekonomija globali; jistieden lill-Kummissjoni, lill-Istati Membri u lis-sħab multilaterali tal-UE, b'mod partikolari d-WHO u d-WTO, biex jistabbilixxu qafas internazzjonali li jiżgura l-kwalità u l-integrità tal-ktajjen tal-provvista globali sabiex jiġi limitat l-użu ta' miżuri protezzjonisti dannużi, filwaqt li jinżammu l-ogħla standards tax-xogħol u ambjentali fil-produzzjoni madwar id-dinja; jistieden lill-Kummissjoni, f'dak il-kuntest, biex fl-istrateġija farmaċewtika l-ġdida tinkludi miżuri biex tkun tiflaħ għal kwalunkwe tfixkil fil-ktajjen tal-provvista globali; jistieden lill-Kummissjoni tindirizza l-kwistjonijiet relatati mal-provvista ta' mediċini, inkluż fil-kuntest tar-rieżami tal-politika kummerċjali li jmiss; Jinnota li għal ċerti prodotti mediċinali bijoloġiċi bħal dawk derivati mid-demm u mill-plażma, il-fatt li l-Ewropa titħalla żżid il-kapaċità tagħha biex tiġbor id-demm u l-plażma se jkun essenzjali biex titnaqqas id-dipendenza tagħha fuq importazzjonijiet tal-plażma minn pajjiżi terzi; jistieden lill-Kummissjoni taċċelera r-reviżjoni tal-leġiżlazzjoni dwar id-demm, it-tessuti u ċ-ċelloli [id-Direttiva 2002/98/KE u d-Direttiva 2004/23/KE] sabiex jitnaqqas ir-riskju ta' nuqqasijiet ta' dawn il-prodotti mediċinali essenzjali li jsalvaw il-ħajja; Ifakkar li l-Artikoli 81 u 23a tad-Direttiva 2001/83/KE stabbilew obbligi ġenerali għall-provvista ta' prodotti mediċinali li għandhom jiġġarrbu mid-detenturi tal-awtorizzazzjoni għall-kummerċjalizzazzjoni (MAHs) u d-distributuri, kif ukoll obbligu ta' notifika f'każ ta' interruzzjoni temporanja jew permanenti tal-provvista; jiddispjaċih, madankollu, dwar id-disparitajiet osservati mill-Kummissjoni fit-traspożizzjoni ta' dawn l-obbligi fil-leġiżlazzjonijiet nazzjonali; jistieden lill-Kummissjoni u lill-Istati Membri jiżguraw li l-MAHs u d-distributuri bl-ingrossa jikkonformaw mar-rekwiżiti tad-Direttiva 2001/83/KE sabiex jiġu żgurati provvisti xierqa u kontinwi ta' mediċini; jistieden lill-Kummissjoni tikkjarifika aktar l-obbligi għall-MAHs skont id-Direttiva 2001/83/KE u jenfasizza l-ħtieġa li jiġi żgurat li jirrapportaw nuqqasijiet ta' mediċini fil-perjodi taż-żmien stabbiliti; jenfasizza l-ħtieġa li jiġu applikati sanzjonijiet dissważivi u proporzjonati f'każ ta' nonkonformità ma' dawn l-obbligi legali skont il-qafas leġiżlattiv eżistenti; Jistieden lill-Kummissjoni u lill-Istati Membri jikkunsidraw l-introduzzjoni ta' pjanijiet armonizzati ta' prevenzjoni u ġestjoni tan-nuqqasijiet li jirrikjedu lill-manifatturi jidentifikaw mediċini ta' interess terapewtiku maġġuri li għalihom għandhom jittieħdu miżuri preventivi u korrettivi sabiex jiġi evitat jew mtaffi kwalunkwe tfixkil fil-provvisti; jirrimarka li tali pjanijiet għandhom jinkludu soluzzjonijiet għall-ħżin strateġiku tal-mediċini sabiex tkun żgurata provvista għal perjodu ta' żmien raġonevoli u mekkaniżmi ta' komunikazzjoni permanenti u trasparenti li permezz tagħhom il-pazjenti u l-professjonisti tal-kura tas-saħħa jkunu jistgħu jirrapportaw u jantiċipaw in-nuqqasijiet; iħeġġeġ lill-Kummissjoni tiżviluppa gwida biex tiżgura li l-inizjattivi nazzjonali dwar il-kumulazzjoni ta' riżervi jkunu proporzjonati għall-ħtieġa u ma joħolqux konsegwenzi mhux intenzjonati fi Stati Membri oħra; Jinnota li s-sigurtà tal-provvista hija element essenzjali fil-ġlieda kontra n-nuqqasijiet u trid tintuża bħala kriterju kwalitattiv fil-qafas tal-għoti ta' kuntratti ta' spiżeriji pubbliċi u tas-sejħiet għall-offerti għall-provvista ta' mediċini, kif rakkomandat mill-Artikolu 67 tad-Direttiva 2014/24/UE; jenfasizza l-importanza ta' provvisti u prattiki tal-akkwist diversifikati għall-prodotti farmaċewtiċi; iħeġġeġ lill-Kummissjoni, fil-kuntest tad-Direttiva 2014/24/UE, biex tipproponi malajr linji gwida għall-Istati Membri, b'mod partikolari dwar kif l-aħjar jimplimentaw il-kriterji tal-aktar offerta ekonomikament vantaġġuża (MEAT), lil hinn mill-kriterji tal-aktar prezzijiet baxxi biss; jipproponi li l-investimenti li jsiru fil-manifattura ta' ingredjenti attivi u prodotti mediċinali lesti fl-UE għandhom jitqiesu wkoll bħala kriterju, kif ukoll in-numru u l-lokazzjoni tas-siti tal-produzzjoni, l-affidabbiltà tal-provvista, l-investiment mill-ġdid tal-profitti fir-riċerka u l-iżvilupp u l-applikazzjoni ta' standards soċjali, ambjentali, etiċi u tal-kwalità; Jinnota li l-proċeduri ta' akkwist b'offerent wieħed biss li jirnexxi u/jew b'sit ta' produzzjoni wieħed biss tas-sustanza bażika jistgħu jaggravaw il-vulnerabbiltà f'każ ta' tfixkil fil-katina tal-provvisti; jistieden lill-Kummissjoni u lill-Istati Membri jqisu l-introduzzjoni ta' proċeduri ta' akkwist skont liema l-kuntratti jistgħu jingħataw lil għadd ta' offerenti li jirnexxu, inklużi offerenti konġunti, billi ssir enfasi fuq il-produzzjoni fl-UE u billi jiġu ggarantiti mill-inqas żewġ sorsi differenti għas-sustanza bażika, sabiex tinżamm il-kompetizzjoni fis-suq u jitnaqqas ir-riskju ta' nuqqasijiet, filwaqt li jiġi żgurat trattament ta' kwalità għolja u affordabbli għall-pazjenti; jitlob lill-Kummissjoni, għal dak il-għan, teżamina l-possibbiltà li jinħoloq qafas leġiżlattiv li jinkoraġġixxi u jippermetti lis-sistemi tal-kura tas-saħħa jvaraw proċeduri ta' sejħiet għall-offerti li jippremjaw lil kumpaniji farmaċewtiċi li jiggarantixxu l-provvista ta' prodotti farmaċewtiċi f'ċirkostanzi diffiċli; Jistieden lill-Kummissjoni u lill-Istati Membri jeżaminaw il-possibbiltà li joħolqu impriża farmaċewtika Ewropea mingħajr skop ta' qligħ u ta' interess ġenerali waħda, jew aktar minn waħda, li jkunu kapaċi jimmanifatturaw prodotti mediċinali ta' importanza sanitarja u strateġika għall-kura tas-saħħa, fl-assenza ta' produzzjoni industrijali eżistenti, sabiex jikkomplementaw u jiggarantixxu s-sigurtà tal-provvista u jiġu evitati nuqqasijiet possibbli ta' mediċini f'każijiet ta' emerġenza; ifakkar fir-rwol essenzjali li t-teknoloġiji ġodda, id-diġitalizzazzjoni u l-intelliġenza artifiċjali jista' jkollhom biex ir-riċerkaturi minn laboratorji Ewropej ikunu jistgħu jaħdmu f'network u jikkondividu l-objettivi u r-riżultati tagħhom, filwaqt li jirrispettaw bis-sħiħ il-Qafas Ewropew għall-Protezzjoni tad-Data; Jistieden lill-Kummissjoni tevalwa b'attenzjoni l-kontribut pożittiv li l-intelliġenza artifiċjali tista' tagħti għall-konsenja rapida u affidabbli ta' provvisti mediċi; Jenfasizza l-importanza ta' sħubijiet pubbliċi-privati bħall-Inizjattiva Ewropea dwar Mediċini Innovattivi (IMI), fil-qafas ta' programmi għar-riċerka u l-innovazzjoni; jemmen li l-Kummissjoni għandha tikkunsidra wkoll il-ħolqien ta' mudell Ewropew tal-Awtorità Bijomedika għar-Riċerka u l-Iżvilupp Avvanzati tal-Istati Uniti; Jenfasizza li l-ħtieġa urġenti ta' mediċini u tagħmir mediku ma tridx tkun askapitu tal-kwalità, is-sikurezza, l-effikaċja u l-kosteffettività ta' mediċini għall-użu mill-bniedem u prodotti tas-saħħa; Jistieden lill-Kummissjoni tieħu azzjoni kontra t-tixrid ta' mediċini ffalsifikati minn siti web u bejjiegħa mhux awtorizzati, li attwalment qed iqajmu tħassib; iqis li din il-prattika tista' tikkawża ħsara serja u twassal għal problemi serji tas-saħħa jew taggrava l-kundizzjonijiet tas-saħħa taċ-ċittadini tal-UE; jenfasizza li l-koordinazzjoni tal-UE fl-immappjar u fil-ġlieda kontra l-mediċini kontrafatti hija essenzjali; Jappella għal djalogu mtejjeb bejn l-industrija farmaċewtika u setturi oħra tal-produzzjoni, bħall-agrikoltura, l-ortikultura u l-forestrija, biex tiġi żviluppata l-produzzjoni tal-ingredjenti attivi fl-UE; jitlob li jsiru sforzi biex tiġi miġġielda l-ispeċjalizzazzjoni żejda f'ċerti setturi u li jsir investiment sostanzjali fir-riċerka, fil-bijoekonomija u fil-bijoteknoloġija, bil-għan tad-diversifikazzjoni tar-riżorsi; iqis li l-irkupru industrijali tal-Ewropa jeħtieġ li jipprijoritizza t-trasformazzjoni dupliċi diġitali u ekoloġika tas-soċjetajiet tagħna u l-bini ta' reżiljenza għal xokkijiet esterni; Jisħaq fuq l-importanza ta' riċerka u innovazzjoni medika ta' kwalità għolja, inkluż is-settur tal-prodotti li skaditilhom il-privattiva; jitlob li jiġi stabbilit network Ewropew ġenwin biex jappoġġja r-riċerka terapewtika u medika u jissottolinja li l-prezz tar-rilokazzjoni ma jridx iwassal għal deterjorament fil-kwalità tar-riċerka medika; jenfasizza li sistema stabbli ta' riċerka u żvilupp stabbli jista' jkollha impatt pożittiv fuq il-kapaċitajiet ta' produzzjoni u l-istabbiltà tal-provvista; Jirrikonoxxi li l-industrija farmaċewtika bbażata fuq ir-riċerka hija settur u kontributur essenzjali għall-iżgurar ta' manifattura u provvista ta' kwalità tal-mediċini, għall-iżgurar ta' innovazzjoni futura biex jiġu indirizzati ħtiġijiet pendenti u mhux issodisfati, u għall-appoġġ tar-reżiljenza, ir-reattività u t-tħejjija tas-sistemi tal-kura tas-saħħa biex jiġu indirizzati l-isfidi futuri, inklużi l-pandemiji; Jistieden lill-Kummissjoni tipprovdi ambjent fejn l-industrija farmaċewtika bbażata fuq ir-riċerka tiġi inċentivata biex tiżviluppa soluzzjonijiet affordabbli għal ħtiġijiet mediċi mhux issodisfati, bħall-ġlieda kontra r-reżistenza għall-antimikrobiċi; jistieden lill-Kummissjoni żżomm sistema tal-proprjetà intellettwali (IP) Ewropea robusta fl-istrateġija farmaċewtika li jmiss, sabiex tinkoraġġixxi r-R&Ż u l-manifattura fl-Ewropa u tiżgura li l-Ewropa tibqa' innovatur u minn ta' quddiem nett fuq livell dinji, u fl-aħħar mill-aħħar tipproteġi u ssaħħaħ l-awtonomija strateġika tal-Ewropa fil-qasam tas-saħħa pubblika; Iħeġġeġ lill-Kummissjoni tipproponi miżuri li jinċentivaw l-akbar inklużjoni ta' intrapriżi żgħar u ta' daqs medju (SMEs) tal-UE fil-katina tal-provvista tal-mediċini meta jitqies ir-rwol ewlieni tagħhom fir-riċerka u l-innovazzjoni u l-abbiltà inerenti tagħhom li jadattaw malajr il-fokus tal-produzzjoni tagħhom, bil-ħsieb li jilqgħu aħjar għal xokkijiet mhux mistennija; Jistieden lill-Kummissjoni u lill-Istati Membri jipprovdu ambjent li jiżgura li l-Ewropa tibqa' post attraenti għall-investiment fir-R&Ż, sabiex titħares industrija farmaċewtika bbażata fuq ir-riċerka attiva u kompetittiva sostnuta minn aktar investiment fil-kapaċitajiet u l-infrastruttura tar-R&Ż, inklużi l-universitajiet, filwaqt li jitqies il-fatt li l-UE għadha bil-bosta r-reġjun ewlieni fid-dinja għall-manifattura ta' ingredjenti attivi għall-mediċini bi privattiva; jistieden lill-Kummissjoni tipprovdi riżorsi finanzjarji adegwati, fl-ambitu ta' Orizzont Ewropa u programmi oħra tal-UE, biex issaħħaħ l-attivitajiet ta' riċerka u investiment (R&I) tal-Unjoni b'appoġġ għall-manifattura f'setturi industrijali ewlenin inkluża l-industrija farmaċewtika, filwaqt li tiżgura l-bilanċ ġeografiku u l-parteċipazzjoni ta' Stati Membri bi prestazzjoni baxxa fir-R&I fi proġetti u programmi kollaborattivi tal-UE filwaqt li jitħares il-prinċipju ta' eċċellenza; Jenfasizza l-fatt li Orizzont 2020 diġà ffinanzja għadd sinifikanti ta' attivitajiet ta' riċerka u innovazzjoni relatati mas-saħħa; jissottolinja li l-finanzjament ta' riċerka relatata mal-coronavirus m'għandux jaffettwa prijoritajiet oħra tas-saħħa ta' Orizzont 2020; jitlob li jiġi pprovdut aktar finanzjament permezz ta' Orizzont Ewropa għall-ħolqien u l-appoġġ ta' ekosistemi ta' riċerka u innovazzjoni ffukati fuq il-mediċina, inklużi sħubijiet pubbliċi-privati u appoġġ għar-riċerka pubblika f'setturi ta' valur miżjud għoli u innovattivi; jenfasizza li ekosistema ta' riċerka medika ewlenija tirrikjedi ħiliet, networks u konnessjonijiet akkademiċi, infrastruttura tad-data dwar is-saħħa, qafas regolatorju li jiffunzjona u politiki tal-proprjetà intellettwali li jrawmu l-innovazzjoni; jitlob li jsir rieżami tal-inċentivi stabbiliti biex tkun inkoraġġita r-riċerka dwar il-"mediċini orfni" sabiex jiġi determinat humiex effettivi, u jappella għal inċentivi ġodda jekk dan ma jkunx il-każ; jissottolinja li Orizzont Ewropa u programmi oħra tal-UE jeħtieġ li jappoġġjaw mard rari u li r-riċerka, l-aħjar prattiki, il-provi kliniċi u l-medikazzjoni marbuta ma' mard rari jridu jkunu aċċessibbli għall-benefiċċju taċ-ċittadini tal-Istati Membri kollha; ifakkar fl-importanza li l-ħruġ ta' liċenzji mhux esklussiv jista' jkollu biex jittaffew in-nuqqasijiet u biex jiġu stabbilizzati l-prezzijiet tal-mediċini, speċjalment fi żminijiet ta' emerġenza tas-saħħa; Jistieden lill-Kummissjoni tevalwa l-impatt tal-coronavirus fuq l-industrija u l-SMEs, u tippreżenta strateġija industrijali mġedda tal-UE li tagħti prijorità lit-trasformazzjoni diġitali u ekoloġika doppja tas-soċjetajiet tagħna u l-bini ta' reżiljenza għal xokkijiet esterni; iħeġġeġ lill-Kummissjoni tippermetti lill-Istati Membri jagħmlu kull sforz meħtieġ biex jiżguraw li l-kumpaniji farmaċewtiċi żgħar u ta' daqs medju jkomplu jew jerġgħu jibdew l-attivitajiet ta' riċerka tagħhom u jgħinu biex jiżguraw id-diversità tal-produzzjoni tagħna u ż-żamma tal-impjiegi li jmorru magħha, filwaqt li jenfasizza wkoll l-importanza ta' manifattura sostenibbli, etika u ta' kwalità għall-impjiegi, it-tkabbir u l-kompetittività; Jenfasizza li l-assoċjazzjonijiet tal-pazjenti għandhom ikunu aktar involuti fid-definizzjoni ta' strateġiji ta' riċerka għal provi kliniċi pubbliċi u privati, sabiex jiġi żgurat li jissodisfaw il-ħtiġijiet mhux issodisfati ta' pazjenti Ewropej; Jistieden lill-Kummissjoni tippromwovi t-trasparenza tal-investimenti pubbliċi għall-ispejjeż tar-R&Ż tal-mediċini sabiex dawn l-investimenti jiġu riflessi fid-disponibbiltà u l-iffissar tal-prezzijiet għall-pubbliku ġenerali; ifakkar fil-pożizzjoni tiegħu dwar id-Direttiva 89/105/KE u jitlob lill-Kummissjoni tieħu miżuri xierqa fl-istrateġija farmaċewtika li jmiss f'dak ir-rigward, inkluża l-konsiderazzjoni ta' reviżjoni tad-direttiva; Jistieden lill-Kummissjoni u lill-Istati Membri jiskrinjaw l-investiment dirett barrani fl-impjanti tal-manifattura farmaċewtika, li huma parti mill-infrastruttura tas-saħħa kritika tal-Ewropa; Jisħaq fuq il-ħtieġa li jiġi żgurat li l-professjonisti fil-qasam tas-saħħa u l-pubbliku ġenerali jkollhom aċċess għal mediċini u prodotti tas-saħħa li jkunu sikuri, effettivi u ta' kwalità tajba billi tiġi mmonitorjata u regolata konformità kontinwa ma' prattika klinika tajba rigward l-awtorizzazzjoni tal-provi kliniċi u l-iżvolġiment tagħhom, f'konformità mal-ogħla standards tal-protezzjoni tas-saħħa; Jitlob li s-suq għall-mediċini Ewropej jissaħħaħ sabiex jitħaffef l-aċċess tal-pazjenti għall-mediċini, il-kura ssir aktar affordabbli, jiġi mmassimizzat l-iffrankar fil-baġits nazzjonali għas-saħħa u jiġu evitati piżijiet amministrattivi għall-kumpaniji farmaċewtiċi; Jirrimarka li l-mediċini ġeneriċi u bijosimili jippermettu żieda fil-kompetizzjoni, tnaqqis fil-prezzijiet u ffrankar għas-sistemi tal-kura tas-saħħa, u b'hekk jgħinu biex jittejjeb l-aċċess tal-pazjenti għall-mediċini; Jenfasizza li l-valur miżjud u l-impatt ekonomiku ta' mediċini bijosimili fuq is-sostenibbiltà tas-sistemi tal-kura tas-saħħa għandhom jiġu analizzati, filwaqt li d-dħul tagħhom fis-suq m'għandux jiġi pospost, u, fejn meħtieġ, għandhom jiġu eżaminati miżuri li jappoġġjaw l-introduzzjoni tagħhom fis-suq; Jiddeplora l-każijiet ta' tilwim bil-għan li jipposponu d-dħul fis-suq ta' mediċini ġeneriċi; jistieden lill-Kummissjoni tiżgura li t-tmiem tal-perjodu ta' esklussività kummerċjali tal-innovatur jiġi rrispettat; Huwa mħasseb dwar l-impatt negattiv possibbli tal-ħruġ tar-Renju Unit mill-UE fuq il-provvista tal-mediċini, b'mod partikolari għall-Irlanda; jappella għall-inklużjoni fil-ftehim dwar ir-relazzjonijiet futuri mar-Renju Unit ta' dispożizzjonijiet immirati, bħal ftehimiet ta' rikonoxximent reċiproku, li jippermettu liż-żewġ naħat jirreaġixxu għal theddid għas-saħħa emerġenti u jiżguraw aċċess kontinwu u rapidu għal mediċini sikuri u apparat mediku sikur għall-pazjenti u pjanijiet ta' kontinġenza f'każ ta' "ebda ftehim"; It-tisħiħ tal-azzjoni Ewropea biex il-politiki tas-saħħa tal-Istati Membri jiġu kkoordinati u ssupplementati aħjar Jirrakkomanda li l-Kummissjoni, l-Istati Membri u l-industrija, taħt it-tmexxija tal-EMA, jaħdmu flimkien biex jintroduċu aktar trasparenza fil-katina tal-produzzjoni u tad-distribuzzjoni tal-mediċini u biex joħolqu unità Ewropea għall-prevenzjoni u l-ġestjoni tan-nuqqasijiet; Jistieden lill-Istati Membri biex, f'kollaborazzjoni mill-qrib mal-Kummissjoni u ma' partijiet ikkonċernati affettwati oħra, jeżaminaw simultanjament approċċi alternattivi għall-iżgurar ta' stokkijiet adegwati, bħall-infurzar effettiv tar-rekwiżiti regolatorji eżistenti fuq l-atturi kollha fil-katina ta' provvista fil-livell nazzjonali, flimkien ma' miżuri biex tiżdied it-trasparenza fil-katina tal-provvista; Jistieden lill-Kummissjoni tiżviluppa strateġiji għas-saħħa fil-livell Ewropew abbażi ta' basket komuni ta' mediċini kontra l-kanċer, l-infezzjonijiet, il-mard rari u oqsma oħra affettwati b'mod partikolari min-nuqqasijiet biex jiġi żgurat li l-pazjenti jkollhom aċċess għat-trattament, filwaqt li jitqiesu d-differenzi fl-approċċi kliniċi bejn l-Istati Membri; jistieden lill-Kummissjoni teżamina wkoll il-possibbiltà ta' kriterji armonizzati ta' pprezzar biex dawn il-mediċini jsiru affordabbli f'tentattiv biex jiġu evitati n-nuqqasijiet rikorrenti, filwaqt li jittieħed kont tal-parità tal-kapaċità tal-akkwist fl-Istati Membri kollha; Jistieden lill-Kummissjoni tqiegħed il-kwistjoni tan-nuqqas ta' mediċini għall-kanċer fiċ-ċentru tal-parti dwar it-trattament tal-Pjan Ewropew għall-Ġlieda kontra l-Kanċer li jmiss; Jitlob li jiġi introdott statut speċifiku għal ċerti mediċini maturi li jkun akkumpanjat minn inċentivi għall-manifatturi biex jiksbu l-kummerċjalizzazzjoni tagħhom fis-suq Ewropew u tiġi żgurata d-diversifikazzjoni tal-produzzjoni Ewropea; Jistieden lill-Kummissjoni toħloq riżerva ta' kontinġenza Ewropea għal prodotti mediċinali ta' importanza sanitarja u strateġika (MISSs) li jkun hemm riskju għoli ta' nuqqas tagħhom, skont il-mudell tal-mekkaniżmu "rescEU", sabiex ittaffi n-nuqqasijiet rikorrenti u toħloq spiżerija Ewropea għall-emerġenzi; jinsisti li din ir-riżerva trid tkun proporzjonata għall-objettiv tagħha u għandha tintuża b'mod trasparenti, responsabbli u ekwu għall-Istati Membri kollha; jenfasizza li tali mekkaniżmu għandu jiġi ġestit b'attenzjoni, b'kunsiderazzjoni partikolari għall-perjodu tal-ħżin u l-evitar tal-ħela; Jitlob li tinħatar awtorità regolatorja Ewropea biex, flimkien mal-Kummissjoni, twettaq il-kompitu tal-istabbiliment ta' mekkaniżmu għal allokazzjoni ekwa ta' mediċini mir-riżerva ta' kontinġenza Ewropea lil dawk l-Istati Membri affettwati minn tfixkil jew nuqqasijiet tal-provvista; jistieden lil din l-awtorità regolatorja Ewropea maħtura tippjana rieżamijiet indipendenti u trasparenti biex tiżgura li l-Istati Membri kollha jiġu ttrattati bl-istess mod; Jistieden lill-Kummissjoni u lill-Istati Membri jiżviluppaw strateġiji innovattivi u kkoordinati u jsaħħu l-iskambji tal-aħjar prattiki fil-qasam tal-ġestjoni tal-istokkijiet; iqis li l-EMA hija l-korp l-aktar adatt biex jinħatar bħala l-awtorità regolatorja bil-kompitu li tipprevjeni n-nuqqasijiet ta' mediċini fil-livell tal-UE matul l-emerġenzi u warajhom, u li għalhekk għandha tingħata mandat usa' u aktar riżorsi; jistieden lill-Kummissjoni, għaldaqstant, biex temenda l-leġiżlazzjoni eżistenti sabiex issaħħaħ il-kapaċitajiet tal-EMA; jenfasizza li fuq medda twila ta' żmien, l-EMA għandha tkun kapaċi tagħti awtorizzazzjonijiet ta' kummerċjalizzazzjoni soġġetti għall-issodisfar tar-rekwiżiti ta' provvista u aċċessibbiltà min-naħa tal-manifatturi, mingħajr ma dawn ir-rekwiżiti jwasslu għal nuqqas ta' mediċini; jittama li t-tisħiħ tar-riżorsi tal-EMA jippermettilha żżomm is-sistema attwali ta' spezzjoni tas-siti tal-produzzjoni stabbiliti f'pajjiżi terzi permezz tal-koordinazzjoni tal-ispetturi nazzjonali; Jitlob li r-Regolament (KE) Nru 141/2000 dwar il-prodotti mediċinali orfni jiġi rivedut sabiex jitreġġa' lura l-oneru tal-provi għall-klawżola ta' esklużività fis-suq ta' 10 snin sabiex id-detentur tal-awtorizzazzjoni għall-kummerċjalizzazzjoni jkollu juri li l-prodott mhuwiex profittabbli biżżejjed biex ikopri l-ispejjeż tar-R&Ż; Jistieden lill-Kummissjoni tistudja u tistabbilixxi fond għal mediċini orfni li jiġu ffinanzjati mill-Istati Membri bil-għan tal-akkwist kollettiv f'isem l-Istati Membri ta' mediċini orfni għall-UE kollha; Jitlob li jiġu varati aktar proċeduri ta' akkwist konġunt tal-UE biex jiġu indirizzati n-nuqqasijiet, speċjalment fi żminijiet ta' kriżijiet tas-saħħa, kif fil-fatt sar wara l-bidu tal-COVID-19, bi proċeduri semplifikati u trasparenti fl-interess ta' titjib fir-reattività; jappella, b'mod partikolari, għall-istabbiliment ta' akkwist konġunt tal-UE għal mediċini biex jiġi ttrattat mard rari sabiex jiġi żgurat li dawn il-mediċini jkunu disponibbli fl-Istati Membri kollha; jistieden lill-Kummissjoni twettaq evalwazzjoni urġenti u possibbilment reviżjoni, permezz ta' regolament, tad-Deċiżjoni Nru 1082/2013/UE dwar theddid transkonfinali serju għas-saħħa, li tistabbilixxi l-Mekkaniżmu ta' Akkwist Konġunt, f'konformità mat-Trattati; Jistieden lill-Kummissjoni u lill-Istati Membri jqisu mill-ġdid l-idea tat-trasparenza ta' pprezzar nett u ta' rimborż ta' trattamenti differenti sabiex l-Istati Membri jitħallew jinnegozjaw fuq l-istess livell mal-kumpaniji farmaċewtiċi għal trattamenti li ma jiġux akkwistati b'mod konġunt; Jistieden lill-Kummissjoni żżid l-involviment tagħha fl-appoġġ tal-protezzjoni tal-infrastruttura tas-saħħa kritika fl-Istati Membri u tibda tapplika l-Programm Ewropew għall-Ħarsien tal-Infrastruttura Kritika għas-settur tal-infrastruttura tas-saħħa; Jappella għall-applikazzjoni sħiħa u rapida tar-Regolament (UE) Nru 536/2014 dwar il-provi kliniċi fuq prodotti mediċinali għall-użu mill-bniedem; iqis li dan ir-regolament jiffaċilita l-varar ta' provi kliniċi kbar imwettqa b'mod armonizzat u kkoordinat fil-livell tal-UE; Jistieden lill-Kummissjoni u lill-EMA jaħdmu mal-industrija biex jiżguraw li l-mediċini li jsiru disponibbli fi Stat Membru wieħed ikunu disponibbli fl-Istati Membri l-oħra kollha, b'mod partikolari fi Stati Membri iżgħar; Jistieden lill-Kummissjoni tivvaluta l-impatt tal-kummerċ parallel fuq in-nuqqas ta' mediċini fl-Istati Membri u tindirizza l-problemi b'mod adegwat billi tieħu l-azzjoni meħtieġa biex tiżgura li l-mediċini jaslu għand il-pazjenti kollha fl-UE fil-ħin; jenfasizza l-ħtieġa, f'dan ir-rigward, li jiġu inklużi l-esperjenzi tal-pazjenti, il-gruppi tal-konsumaturi u l-professjonisti tas-saħħa; Jissottolinja l-importanza tat-tisħiħ tal-pożizzjoni tal-pazjent u ta' approċċ iċċentrat fuq il-pazjent; iħeġġeġ lill-Kummissjoni u lill-Istati Membri jtejbu r-rappreżentanza u l-kontribut tal-pazjenti fil-proċess deċiżjonali dwar l-indirizzar tal-kwistjonijiet potenzjali rigward il-provvista li jaffettwaw il-mediċini tagħhom; Jistieden lill-Istati Membri jadottaw pożizzjoni komuni u jibdew negozjati dwar il-proposta għal regolament tal-Parlament u tal-Kunsill dwar il-valutazzjoni tat-teknoloġija tas-saħħa u li jemenda d-Direttiva 2011/24/UE; Kooperazzjoni aktar mill-qrib bejn l-Istati Membri Jistieden lill-Kummissjoni tistabbilixxi pjattaforma diġitali innovattiva, faċli għall-utent, trasparenti u ċentralizzata għar-rapportar u n-notifika ta' informazzjoni armonizzata pprovduta mill-aġenziji nazzjonali u l-partijiet ikkonċernati kollha, inklużi l-manifatturi, il-bejjiegħa bl-ingrossa u l-ispiżjara, dwar stokkijiet disponibbli u nuqqasijiet ta' mediċini u tagħmir mediku, u għall-evitar ta' duplikazzjonijiet; jilqa' l-ħidma tat-Task Force konġunta EMA-HMA dwar id-disponibbiltà tal-mediċini u l-introduzzjoni mill-EMA tas-sistemi ta' Punti Uniċi ta' Kuntatt (SPOC) u Punti Uniċi ta' Kuntatt tal-Industrija (i-SPOC); jappella biex is-sistemi ta' informazzjoni eżistenti jiġu evalwati u mtejba sabiex tingħata stampa ċara tad-diffikultajiet, in-nuqqasijiet u r-rekwiżiti f'kull Stat Membru bl-għan li jiġi evitat l-istokkjar żejjed; iħeġġeġ lill-Kummissjoni, f'dan il-kuntest, tuża u timplimenta l-għodod diġitali u telematiċi fil-livell pan-Ewropew, u tqis l-emendar tar-Regolament dwar il-Varjazzjonijiet u l-Linji Gwida dwar il-Klassifikazzjoni tal-Varjazzjonijiet; jistieden lill-Kummissjoni u lill-Istati Membri jistabbilixxu sistema ta' twissija bikrija kemm fil-livell nazzjonali kif ukoll f'dak Ewropew sabiex isaħħu l-obbligu li l-kumpaniji farmaċewtiċi jiġu nnotifikati dwar kwalunkwe interruzzjoni jew tensjoni fil-provvista tal-mediċini; Iqis li huwa essenzjali li tittejjeb il-komunikazzjoni bikrija mal-professjonisti tal-kura tas-saħħa u mal-pazjenti dwar id-disponibbiltà tal-mediċini permezz ta' għodod diġitali innovattivi li jipprovdu data f'ħin reali u aġġornata dwar id-disponibbiltà, il-lokazzjoni, il-kwantità u l-prezz ta' mediċina partikolari, f'konformità mal-leġiżlazzjoni dwar il-protezzjoni tad-data; ifakkar li l-professjonisti tal-kura tas-saħħa jrid ikollhom aċċess għal informazzjoni aġġornata biex ikunu jistgħu jirrispondu b'mod adegwat għan-nuqqasijiet eżistenti u li jinħolqu; jenfasizza li l-għarfien bikri ta' problema bil-provvista u l-identifikazzjoni bikrija ta' alternattivi terapewtiċi potenzjali jistgħu jsaħħu s-sikurezza tal-pazjenti; jirrakkomanda, għalhekk, l-inklużjoni ta' informazzjoni għall-professjonisti tal-kura tas-saħħa dwar l-alternattivi disponibbli; Iqis li l-Istati Membri għandhom jikkondividu mal-atturi involuti kollha informazzjoni bħall-previżjonijiet epidemjoloġiċi biex ikunu jistgħu jippjanaw l-attivitajiet tagħhom aħjar fir-rigward ta' żieda fid-domanda u jirrispondu aħjar għall-ħtiġijiet fi żminijiet meta jkun hemm nuqqasijiet; Ifakkar li l-miżinformazzjoni tista' twassal għall-użu mhux xieraq ta' mediċini u l-ħolqien ta' kumulazzjoni ta' riżervi mhux meħtieġa; Jinnota, f'dak ir-rigward, li n-nies qegħdin jaħżnu l-mediċini minħabba biża' li l-provvista tispiċċa; jistieden lill-gvernijiet jiġġieldu din il-biża' permezz tal-edukazzjoni u r-riassigurazzjoni sabiex jintemm il-konsum eċċessiv tar-riżorsi; Jitlob li l-informazzjoni stampata tiġi ssupplementata b'fuljett elettroniku ta' tagħrif dwar il-prodott, li għandu jitfassal bil-lingwi kollha għall-pajjiżi kollha fejn il-mediċina tiġi kummerċjalizzata sabiex jiġu ffaċilitati ċ-ċaqliq u l-bejgħ tal-mediċini fis-suq uniku u b'hekk jiġu mmitigati n-nuqqasijiet; jistieden lill-Kummissjoni tivvaluta l-possibbiltà li tippermetti lill-manifatturi, fuq bażi volontarja u mingħajr ebda piż addizzjonali għalihom, jintroduċu sistema ta' tikketti – li għandhom ikunu viżibbli u identifikabbli mill-pazjenti u l-klijenti – dwar l-oriġini u l-post tal-produzzjoni tal-prodotti mediċinali u l-ingredjenti attivi; Jisħaq fuq l-importanza li jiġi żgurat il-funzjonament bla xkiel tas-suq uniku sabiex jiġu eliminati l-ostakli għall-aċċess għal mediċini, apparat mediku u tagħmir protettiv għaċ-ċittadini kollha, b'mod speċjali dawk li jgħixu fl-Istati Membri li, minħabba d-daqs żgħir jew il-pożizzjoni remota tagħhom, jiddependu b'mod qawwi fuq l-importazzjonijiet u m'għandhomx aċċess faċli għall-katina tal-provvista; Jirrakkomanda l-iżvilupp ta' katalogu ta' nuqqasijiet fl-Istati Membri kollha, li jippermetti lill-EMA taġġorna faċilment il-katalogu pubbliku tagħha ta' nuqqasijiet ivvalutat mill-Kumitat għall-Prodotti Mediċinali għall-Użu mill-Bniedem (CHMP) tagħha u/jew il-Kumitat dwar il-Valutazzjoni tar-Riskji tal-Farmakoviġilanza (PRAC) tagħha; Jenfasizza l-importanza li l-Kummissjoni tadotta l-miżuri kollha meħtieġa biex tiġġieled kontra l-ispekulazzjoni, il-frodi u l-abbużi tal-prezzijiet fil-kummerċ ta' sustanzi mediċi essenzjali; Jikkundanna l-isfruttament ta' nuqqasijiet għal skopijiet kriminali; ifakkar li l-kontrafazzjoni jew il-falsifikazzjoni tal-mediċini u l-prodotti mediċi taggrava t-tensjonijiet fil-provvista; jitlob li jissaħħu l-miżuri biex jiġu miġġielda dawn il-prattiki billi jiġu kkontrollati l-pjattaformi online li joffru l-mediċini, tissaħħaħ il-kooperazzjoni bejn l-aġenziji rilevanti nazzjonali u tal-UE, u jiġi żgurat li d-drittijiet tal-vittmi jiġu rispettati; Il-prevenzjoni u r-rispons għal nuqqasijiet f'każ ta' kriżijiet tas-saħħa Jenfasizza bi tħassib in-nuqqasijiet ta' xi mediċini li seħħew matul il-kriżi tal-COVID-19, inklużi nuqqasijiet ta' mediċini użati fil-kura intensiva; jissottolinja l-importanza li jinżammu l-produzzjoni, il-provvista, id-distribuzzjoni, l-iżvilupp u l-aċċess ugwali għal mediċini ta' kwalità għolja, ikkoordinati mill-EMA; jinnota bi tħassib il-projbizzjonijiet tal-esportazzjoni mqiegħda fuq xi mediċini fuq livell globali u jilqa' l-impenn tal-Kummissjoni biex tiġi żgurata l-provvista tal-mediċini; jissottolinja li l-użu sperimentali ta' mediċini biex tiġi ttrattata l-COVID-19 ma jridx iwassal għal nuqqasijiet għal pazjenti b'kundizzjonijiet oħra, li jiddependu fuq dawn il-mediċini; Jistieden lill-Kummissjoni, f'kollaborazzjoni mill-qrib mal-Istati Membri, tadotta pjan Ewropew ta' tħejjija għal pandemija sabiex ikun żgurat rispons ikkoordinat u effikaċi f'każ ta' pandemija; jilqa', f'dak ir-rigward, il-ħolqien mill-Kummissjoni ta' kamra tal-ikklerjar ta' tagħmir mediku għall-COVID-19; itenni t-talba li għamel fir-riżoluzzjoni tiegħu tas-17 ta' April 2020 għall-ħolqien ta' mekkaniżmu Ewropew ta' rispons sanitarju biex jiġu indirizzati t-tipi kollha ta' kriżijiet tas-saħħa; Jenfasizza li pjan Ewropew ta' tħejjija għall-pandemiji għandu jinkludi l-koordinazzjoni ta' informazzjoni dwar id-distribuzzjoni u l-konsum ta' prodotti mediċinali fl-Istati Membri u d-definizzjoni adegwata ta' flessibbiltajiet regolatorji biex jiġu indirizzati t-tensjonijiet fil-provvista; jikkunsidra li tali pjan għandu jinkludi wkoll l-użu mifrux ta' mekkaniżmi ta' kriżi kooperattivi fil-livell tal-UE li jindirizzaw it-theddid transfruntier serju għas-saħħa, bħal rescEU u l-Ftehim ta' Akkwist Konġunt, sabiex il-kapaċitajiet ta' rispons tal-Istati Membri jiġu appoġġjati b'mod effikaċi; Jenfasizza li l-implimentazzjoni ta' sistema kummerċjali multilaterali miftuħa, ħielsa, ġusta, trasparenti u infurzabbli li tkun ibbażata fuq ir-regoli hija fundamentali biex tiġi żgurata d-disponibbiltà globali ta' prodotti mediċi u tiġi limitata l-vulnerabbiltà tagħna f'emerġenzi futuri; Jilqa', wara l-bidu tal-kriżi tal-COVID-19, l-introduzzjoni ta' regoli aktar flessibbli fi sforz biex jiġu mmitigati n-nuqqasijiet u tiġi ffaċilitata ċ-ċirkolazzjoni tal-mediċini bejn l-Istati Membri, inkluża l-aċċettazzjoni ta' formati differenti ta' imballaġġ, proċedura ta' użu mill-ġdid li tippermetti lid-detenturi tal-awtorizzazzjoni għall-kummerċjalizzazzjoni jiksbu approvazzjoni fi Stat Membru ieħor, estensjoni tal-validità taċ-ċertifikati ta' prattika tajba ta' manifattura, perjodi itwal ta' skadenza, u l-użu ta' prodotti mediċinali veterinarji, eċċ.; jistieden lill-Kummissjoni timmonitorja b'mod strett l-użu ta' dawn l-arranġamenti, biex tiżgura li s-sikurezza tal-pazjent ma tkunx kompromessa filwaqt li żżommhom disponibbli f'każ ta' diffikultajiet jew nuqqasijiet; jilqa', f'dan ir-rigward, l-estensjoni temporanja tad-data tal-applikazzjoni tar-Regolament (UE) 2017/745 dwar l-apparat mediku; jappella, għal dan il-għan, għal approċċ speċifiku għall-prodotti mediċinali orfni; Jinnota li l-protezzjoni tal-privattivi hija inċentiv essenzjali għall-kumpaniji biex jinvestu fl-innovazzjoni u jipproduċu mediċini ġodda; jinnota, fl-istess ħin, li l-effett ta' esklużjoni tal-privattivi jista' jwassal għal provvista limitata fis-suq u aċċess ridott għall-mediċini kif ukoll għall-prodotti farmaċewtiċi; jenfasizza li għandu jinstab bilanċ bejn l-inkoraġġiment tal-innovazzjoni permezz tal-effett ta' esklużjoni ta' privattiva u l-iżgurar tal-aċċess għall-mediċini u l-protezzjoni tas-saħħa pubblika; ifakkar li kumpanija li tikkumerċjalizza mediċina tista' tgawdi mill-esklussività tad-data għal perjodu ta' tmien snin mill-ewwel awtorizzazzjoni għall-kummerċjalizzazzjoni skont l-Artikolu 14(11) tar-Regolament (KE) Nru 726/2004; jistieden lill-Kummissjoni tipproponi reviżjoni ta' dak ir-regolament biex tipprevedi l-possibbiltà ta' awtorizzazzjoni temporanja tal-għoti ta' liċenzji obbligatorji f'każ ta' kriżi tas-saħħa sabiex ikunu jistgħu jiġu prodotti verżjonijiet ġeneriċi ta' mediċini li jsalvaw il-ħajja; ifakkar li din hija waħda mill-flessibbiltajiet tas-saħħa pubblika fil-qasam tal-protezzjoni tal-privattivi diġà inkluża fil-Ftehim dwar l-Aspetti tad-Drittijiet tal-Proprjetà Intellettwali Relatati mal-Kummerċ (TRIPS) tad-WTO, kif reġa' ġie affermat mid-Dikjarazzjoni ta' Doha tal-2001; jistieden lill-Kummissjoni tiżgura li l-implimentazzjoni tal-ftehimiet ta' kummerċ ħieles tal-UE ma tinterferix mal-possibbiltajiet li jiġu invokati l-flessibbiltajiet previsti mill-Ftehim TRIPS u li tipprovdi gwida lill-Istati Membri sabiex jiġi mħeġġeġ il-ħruġ ta' liċenzji volontarji pjuttost milli l-ħruġ immedjat ta' liċenzji obbligatorji; Ifakkar li r-Regolament (KE) Nru 816/2006 jarmonizza l-proċedura għall-ħruġ ta' liċenzji obbligatorji fir-rigward ta' privattivi u ċertifikati ta' protezzjoni supplementari li jikkonċernaw il-manifattura u l-bejgħ ta' prodotti farmaċewtiċi, meta prodotti ta' dan it-tip ikunu maħsuba għall-esportazzjoni lill-pajjiżi importaturi eliġibbli li jkollhom bżonn ta' prodotti ta' dan it-tip sabiex jiġu indirizzati problemi tas-saħħa pubblika; jistieden lill-Kummissjoni tikkunsidra, fil-kuntest tal-istrateġija farmaċewtika tagħha li jmiss, il-possibbiltà ta' regoli armonizzati dwar l-għoti ta' liċenzji obbligatorji għall-prodotti mediċinali, bħall-vaċċini, li jippermettu lill-Istati Membri jirreaġixxu aktar malajr u b'mod aktar effikaċi għal kriżijiet tas-saħħa pubblika futuri fl-Ewropa; Jenfasizza li skemi ta' ħruġ ta' liċenzji obbligatorji jeħtieġ li jkunu parti minn azzjoni usa' tal-UE biex tiġi indirizzata l-kwistjoni tal-aċċess għall-mediċini; jistieden lill-Kummissjoni tipproponi pjan ta' azzjoni Ewropew f'dan ir-rigward; Jenfasizza li l-protezzjoni u l-infurzar tal-privattivi għandu jkollhom kunsiderazzjoni dovuta għall-interessi tas-soċjetà, b'mod partikolari s-salvagwardja tad-drittijiet tal-bniedem u l-prijoritajiet tas-saħħa pubblika; ifakkar, fuq l-istess linja, li l-protezzjoni tal-privattivi m'għandhiex tinterferixxi mad-dritt għas-saħħa u m'għandhiex tikkontribwixxi għat-twessigħ tad-distakk bejn ċittadini aktar sinjuri u dawk aktar fqar f'dak li jirrigwarda l-aċċess għall-mediċini; iqis li l-approċċ tal-Unjoni għal din il-kwistjoni għandu jiżgura l-armonizzazzjoni u l-koerenza fost il-miżuri differenti għad-dispożizzjoni tal-Istati Membri; Jenfasizza li network estiż ta' FTAs ġusti u implimentati b'mod tajjeb, b'dispożizzjonijiet ibbilanċjati tal-proprjetà intellettwali u tal-kooperazzjoni regolatorja flimkien ma' sistema kummerċjali multilaterali li tiffunzjona b'mod sħiħ mad-WTO u Korp ta' Appell operattiv fil-qalba tiegħu, huma l-aħjar mod biex jiġi ggarantit li jkunu disponibbli diversi sorsi ta' manifattura għal mediċini essenzjali u li l-istandards regolatorji jikkonverġu globalment, filwaqt li jiġi żgurat qafas ta' innovazzjoni globali b'saħħtu li jikkomplementa l-produzzjoni Ewropea; jenfasizza l-importanza li jkun hemm għażliet li jiżguraw disponibbiltà adegwata tal-prodotti farmaċewtiċi meħtieġa, inkluż permezz tad-disponibbiltà, jekk jinqala' dan il-bżonn, li tiġi awtorizzata l-importazzjoni ta' mediċini prodotti barra mill-pajjiż skont liċenzji obbligatorji; ifakkar li d-differenzi fl-oqfsa regolatorji u fl-istandards għall-prodotti mediċinali jistgħu joħolqu ostaklu bla bżonn għall-kummerċ; jenfasizza l-importanza tal-istandards Ewropej ta' kwalità u sikurezza; jinkoraġġixxi l-adozzjoni ta' standards internazzjonali u jħeġġeġ lill-Kummissjoni tiżgura li l-prodotti mediċinali finali jew intermedji kollha destinati għas-suq Ewropew jissodisfaw l-istandards Ewropej ta' kwalità u ta' sikurezza applikabbli, u li ma jkunux kontrafatti; jinnota li mod ieħor biex tiġi żgurata l-awtonomija strateġika tal-UE fil-qasam tas-saħħa huwa li tiġi inkluża l-produzzjoni farmaċewtika ta' ċerti prodotti fil-programm IPCEI (Proġetti Importanti ta' Interess Ewropew Komuni); Jinkoraġġixxi bil-qawwa lill-pajjiżi kollha biex jissieħbu fil-Ftehim dwar it-Tneħħija tat-Tariffi Farmaċewtiċi tad-WTO; iħeġġeġ biex l-ambitu tiegħu jiġi estiż għall-prodotti farmaċewtiċi u mediċi kollha filwaqt li jirrispetta l-ispazju tal-politika tal-pajjiżi kollha u jiżgura l-aċċess taċ-ċittadini tiegħu għall-mediċini; jisħaq li l-prodotti mediċi u l-mediċini, inkluż fil-forom intermedji tagħhom, dejjem għandhom ikunu eżentati minn ritaljazzjoni f'tilwim kummerċjali, u jkunu faċilment aċċessibbli; iħeġġeġ, barra minn hekk, l-eliminazzjoni immedjata, unilaterali u temporanja ta' tariffi fuq prodotti mediċi u farmaċewtiċi biex tiġi ffaċilitata l-importazzjoni ta' dawn il-prodotti; jenfasizza li l-iżvilupp ta' prodotti mediċi għandu jkun konformi mal-istandards internazzjonali tad-drittijiet tal-bniedem, f'konformità mal-Ftehim ta' Pariġi, u li d-drittijiet tal-ħaddiema għandhom jikkonformaw mal-Konvenzjonijiet Ewlenin tal-ILO; jieħu nota tal-ħidma tal-Kummissjoni fuq il-leġiżlazzjoni dwar id-diliġenza dovuta; Jistieden lill-Kummissjoni u lill-Istati Membri jiżguraw l-implimentazzjoni rapida u sħiħa – u, jekk meħtieġa reviżjoni – tar-Regolament dwar l-Iskrinjar tal-IDB, fejn il-kura tas-saħħa għandha tiġi inkluża bħala settur strateġiku; Ifakkar li l-kriżi tal-COVID-19 ittestjat ir-reżiljenza tas-sistemi tas-saħħa pubblika; huwa tal-fehma li l-introduzzjoni ta' testijiet tal-istress biex jivvalutaw ir-reżiljenza tas-sistemi tas-saħħa pubblika f'każijiet ta' emerġenza tista' tgħin biex jiġu identifikati fatturi ta' riskju strutturali u tipprovdi mezz effikaċi kontra n-nuqqasijiet f'każ ta' pandemiji; jistieden lill-Kummissjoni u lill-Kunsill biex, abbażi tar-riżultati ta' dawn it-testijiet, ifasslu rakkomandazzjonijiet indirizzati lill-Istati Membri, sabiex isaħħu s-sistemi tas-saħħa tagħhom u jissodisfaw kwalunkwe ħtieġa essenzjali li tista' timmaterjalizza f'każ ta' emerġenza tas-saħħa; Jemmen li s-sistemi tal-kura tas-saħħa tal-UE jeħtieġu aktar standards komuni u interoperabbiltà aħjar sabiex jiġu evitati nuqqasijiet ta' mediċini u tiġi pprovduta kura tas-saħħa ta' kwalità għal kulħadd fis-soċjetà; jistieden lill-Kummissjoni, għalhekk, tipproponi direttiva dwar l-istabbiliment ta' standards minimi għal sistemi ta' kura tas-saħħa ta' kwalità, abbażi tas-sejbiet tat-testijiet tal-istress; Iqis li fil-każ ta' kriżi tas-saħħa, l-għeluq tal-kontrolli doganali u fil-fruntieri ma jistax jikkostitwixxi ostaklu għall-moviment transfruntier ta' prodotti mediċinali ta' interess ewlieni fl-Unjoni; jistieden lill-Kummissjoni u lill-Istati Membri jistabbilixxu proċeduri siguri u rapidi għall-kontroll tal-prodotti fil-fruntiera matul kriżi tas-saħħa f'konformità mad-dritt tal-Unjoni; Jinnota li t-tifqigħa tal-COVID-19 enfasizzat l-importanza tal-kooperazzjoni u tas-solidarjetà bejn l-Istati Membri u tal-konsenja f'waqtha ta' mediċini f'ċirkostanzi urġenti u eċċezzjonali, li jistgħu jerġgħu jseħħu fil-futur; jenfasizza, barra minn hekk, li politika industrijali u tat-trasport ġdida u investimenti fir-R&Ż huma kruċjali biex ikun żgurat li l-industrija farmaċewtika tkun tista' tirrispondi għall-ħtiġijiet futuri; Jenfasizza l-ħtieġa ta' network tat-trasport u tal-loġistika aktar effiċjenti u sostenibbli u ta' tnaqqis fit-tul tar-rotot tat-trasport, li jwassal għal tnaqqis fl-emissjonijiet, u b'hekk jittaffa l-impatt fuq l-ambjent u fuq il-klima, jittejjeb il-funzjonament tas-suq intern u jitnaqqsu l-ostakli amministrattivi; Jistieden lill-Istati Membri jimplimentaw il-"korsiji ħodor" proposti mill-Kummissjoni fil-linji gwida tagħha għal miżuri ta' ġestjoni tal-fruntieri biex tiġi protetta s-saħħa u tiġi żgurata d-disponibbiltà tal-oġġetti u tas-servizzi essenzjali sabiex jippermettu l-funzjonament bla xkiel tat-trasport mhux biss tal-mediċini iżda anki tal-materja prima, tal-prodotti intermedji u tal-materjali relatati, inkluż l-imballaġġ; jenfasizza l-ħtieġa li l-fruntieri jinżammu miftuħa permezz ta' korsiji ħodor sabiex ikunu jistgħu jintużaw biex jiġu indirizzati avvenimenti futuri mhux mistennija; Iqis li huwa neċessarju li jitneħħew il-konġestjonijiet u li jiġu indirizzati l-ostakli eżistenti għal Żona Unika Ewropea tat-Trasport kompletament integrata u operattiva għall-modi kollha tat-trasport; jenfasizza l-ħtieġa li tingħata spinta lill-intermodalità – filwaqt li tiġi promossa l-bidla għall-ferrovija – jiġu ffinanzjati l-hubs prinċipali u tiġi żgurata l-konsenja kontinwa ta' diversi tipi ta' prodotti, inklużi prodotti perikolużi li huma kruċjali għall-produzzjoni tal-industrija kimika u farmaċewtika; jistieden lill-Istati Membri jiżguraw li l-faċilitajiet mediċi u l-persunal mediku jissaħħu bi tħejjija għaż-żieda fil-volumi tat-traffiku li jirriżultaw mit-tneħħija tar-restrizzjonijiet; Jenfasizza l-importanza ta' sistemi tal-IT li jiffaċilitaw it-traċċabbiltà, is-superviżjoni u l-konsenja f'waqtha tal-mediċini, u tal-iskambju ta' informazzjoni bejn id-diversi atturi involuti fil-katina tal-loġistika tat-trasport, inklużi l-awtoritajiet doganali; Jistieden lill-Kummissjoni tiżviluppa, f'koordinazzjoni mal-Istati Membri, mekkaniżmi biex jiġu żgurati trasport rapidu u sikur u sorveljanza aħjar tat-trasport u l-ħżin ta' mediċini, jiġifieri l-introduzzjoni ta' pjan ta' kontinġenza li jiżgura t-trasport mhux ostakolat ta' mediċini meta s-settur tat-trasport ikun imfixkel, u pjanijiet ta' distribuzzjoni mhux konvenzjonali, eż. konsenji ta' mediċini sensittivi għall-fattur taż-żmien permezz ta' traffiku mħallat skedat; Jieħu nota tal-importanza li jiġu garantiti standards nondiskriminatorji u li jipprovdu livell għoli ta' sikurezza kemm għall-infrastruttura tat-trasport kif ukoll għall-ħaddiema fil-qasam tat-trasport, biex b'hekk ikunu jistgħu jiġu ġestiti volumi sinifikanti fil-katina tal-provvista mingħajr tfixkil filwaqt li l-awtoritajiet kompetenti jkunu jistgħu jieħdu miżuri proporzjonati u adattati biex jiġu minimizzati r-riskji għas-saħħa; jissottolinja l-importanza li jinżammu kundizzjonijiet tax-xogħol tajbin għax-xufiera; Jistieden lill-Kummissjoni u lill-Istati Membri jiżguraw li l-ħaddiema tal-kura tas-saħħa jkunu awtorizzati jaqsmu l-fruntieri interni jekk jaħdmu f'pajjiż tal-viċinat; Jieħu nota tal-importanza tal-ġestjoni bir-reqqa tal-kapaċità ta' maħżen b'temperatura ambjenti u kiesħa fl-infrastruttura ta' trasport ta' dħul u ta' ħruġ; Jisħaq fuq il-ħtieġa li jiġu eliminati l-ostakli għall-aċċess għall-mediċini, l-apparat mediku u t-tagħmir protettiv għaċ-ċittadini kollha, b'mod speċjali dawk li jgħixu fl-Istati Membri li, minħabba d-daqs żgħir jew il-pożizzjoni remota tagħhom, jiddependu b'mod qawwi fuq l-importazzjonijiet u m'għandhomx aċċess faċli għall-katina tal-provvista; Jenfasizza l-importanza li jiġu koperti l-ħtiġijiet speċifiċi tat-trasport fil-livelli lokali u reġjonali, b'mod partikolari f'żoni periferiċi, rurali, muntanjużi, b'popolazzjoni baxxa u dawk insulari u reġjuni ultraperiferiċi li huma aktar diffiċli li jintlaħqu u li jinvolvu spejjeż ta' konsenja ogħla; jemmen li l-pjanijiet strateġiċi biex tiġi mmodernizzata l-infrastruttura fl-Istati Membri għandhom jinkludu azzjonijiet konkreti għal dawn ir-reġjuni; jieħu nota tal-importanza li jiġi żgurat li t-tranżizzjoni diġitali tilħaq dawn iż-żoni u l-ħtieġa li jitħaffef l-użu ta' soluzzjonijiet ġodda adattati għall-ħtiġijiet tagħhom, billi jittejbu l-konnettività, l-aċċessibbiltà u l-affordabbiltà; jenfasizza li l-aċċess għall-mediċini f'dawn iż-żoni m'għandu jixxekkel bl-ebda mod; Jistieden lill-Kummissjoni tipprovdi appoġġ organizzattiv u finanzjarju, inkluż permezz tal-programmi ta' ħidma adottati fil-qafas finanzjarju pluriennali 2021-2027, lill-Istati Membri u lill-operaturi tat-trasport matul sitwazzjonijiet ta' emerġenza, bħall-pandemiji, u tagħti prijorità u tiżgura spazju riżervat għall-konsenji kollha ta' oġġetti essenzjali, bħal mediċini, APIs u tagħmir mediku; Jappella għall-implimentazzjoni ta' soluzzjonijiet rapidi u innovattivi biex itaffu l-problema tan-nuqqas ta' mediċini fi żmien utli u biex jippermettu t-trasport sikur ta' mediċina sensittivi għat-temperatura, filwaqt li jittraċċaw il-prodotti permezz ta' monitoraġġ remot kontinwu; jistieden lill-Kummissjoni testendi l-kompetenzi taċ-Ċentru Ewropew għall-Prevenzjoni u l-Kontroll tal-Mard (ECDC) fil-qasam tas-saħħa pubblika u tippromwovi l-iskambju tal-aħjar prattiki; Jistieden lill-ECDC joħroġ data ta' mmudellar dwar l-imxija probabbli tal-pandemija tal-COVID-19 f'kull Stat Membru kif ukoll data dwar il-ħtiġijiet tal-pazjenti u data dwar il-kapaċità tal-isptarijiet fl-Istati Membri sabiex jantiċipa aħjar id-domanda u jipprovdi mediċini fejn meħtieġ; iqis li l-EMA għandha taħdem flimkien mal-ECDC biex tipprevjeni aħjar in-nuqqasijiet ta' mediċini u mediċini użati b'mod komuni fid-dawl ta' epidemiji u pandemiji futuri possibbli; Jistieden lill-Kummissjoni, lill-EMA u lill-awtoritajiet regolatorji nazzjonali biex jisfruttaw l-isforzi prammatiċi kollha li saru matul il-kriżi tal-COVID-19 u jkomplu jippermettu flessibbiltajiet regolatorji għall-MAHs, pereżempju billi jkopru proċeduri għal tibdil fil-fornituri tal-APIs, id-deżinjazzjoni ta' siti ġodda ta' manifattura u awtorizzazzjonijiet ta' importazzjonijiet aktar mgħaġġla, bil-għan ta' mitigazzjoni aħjar tan-nuqqas ta' mediċini; Jirrikonoxxi li l-kwoti tal-provvista applikati mill-MAHs fuq id-distribuzzjoni tal-prodotti tal-kura tas-saħħa huma stabbiliti skont diversi parametri, inklużi estimi ta' ħtiġijiet nazzjonali tal-pazjenti; jistieden lill-Kummissjoni tirrifletti, flimkien mal-partijiet ikkonċernati mill-industrija farmaċewtika, fuq il-volumi tal-istokkijiet ta' mediċini disponibbli; ifakkar, f'dan ir-rigward, li l-kwoti tal-volumi tal-istokkijiet stabbiliti mid-distributuri ħafna drabi huma stretti u jikkawżaw majnar u nuqqasijiet, u li ġie nnutat nuqqas fit-trasparenza tal-istokkijiet f'ċerti partijiet tal-katina tad-distribuzzjoni; Jenfasizza li l-politiki tal-ipprezzar tal-prodotti farmaċewtiċi li jinkludu biss in-nefqa ma jippermettux aġġustamenti fil-prezz biex jiġi rifless it-tibdil fl-ispiża ta' oġġetti, manifattura, proċeduri regolatorji u distribuzzjoni, u għandhom effett negattiv fuq l-affidabbiltà tal-provvista; jinnota bi tħassib li żieda fid-domanda tal-prodott matul nuqqasijiet ta' mediċini tista' żżid ir-riskju li jseħħu prattiki inġusti tal-ipprezzar f'reġjuni affettwati min-nuqqas kif ukoll f'każijiet fejn prodotti farmaċewtiċi alternattivi jistgħu jissostitwixxu dawk affettwati min-nuqqas; Jiġbed l-attenzjoni dwar eżempji ta' nuqqasijiet assoċjati mal-ħin meħtieġ biex jiġu ssodisfati r-rekwiżiti regolatorji, inklużi perjodi ta' żmien regolatorji u rekwiżiti nazzjonali, iżda sadanittant jenfasizza li l-ħtieġa ta' mediċini u tagħmir mediku ma tistax tkun askapitu tal-kwalità, is-sikurezza, l-effikaċja u l-kosteffettività tal-mediċini għall-użu mill-bniedem u għal prodotti tas-saħħa, inkluż apparat mediku; ifakkar li l-konformità mar-regoli applikabbli għall-awtorizzazzjoni ta' provi kliniċi ta' mediċini, kif ukoll il-kontroll tal-osservanza ta' prassi kliniċi tajbin fil-prestazzjoni tagħhom, iridu jkomplu jiġu rregolati u ssorveljati skont l-ogħla standards tal-protezzjoni tas-saħħa pubblika; ifakkar ukoll li għandha tingħata prijorità biex jiġu ottimizzati l-proċessi regolatorji filwaqt li jinżammu standards xjentifiċi għolja, sabiex ikunu permessi kompiti amministrattivi simplifikati assoċjati maż-żamma ta' prodotti mediċinali fis-suq billi jiġi emendat ir-Regolament eżistenti dwar il-Varjazzjonijiet, jittejjeb l-aċċess għal informazzjoni għall-pazjenti u l-professjonisti tal-kura tas-saħħa, u jiġi ssimplifikat il-fluss ta' mediċini minn Stat Membru għal ieħor f'każ ta' nuqqas; iħeġġeġ lill-Kummissjoni tagħmel l-aħjar użu mit-teknoloġija tal-informazzjoni għall-proċessi regolatorji, inklużi għodod telematiċi u diġitali, sabiex ittejjeb l-effiċjenza regolatorja fl-UE kollha filwaqt li tirrispetta l-istandards tal-privatezza tad-data kif stabbilit fir-Regolament (UE) 2016/679 (ir-Regolament Ġenerali dwar il-Protezzjoni tad-Data / GDPR); Iħeġġeġ lill-Kummissjoni, wara li kkunsidra l-Istrateġija Ewropea għad-Data u t-trasformazzjoni diġitali tal-kura tas-saħħa u b'kunsiderazzjoni tal-potenzjal vast li d-data tas-saħħa għandha biex ittejjeb il-kwalità tal-kura tas-saħħa u r-riżultati tal-pazjenti, tinkoraġġixxi l-implimentazzjoni ta' teknoloġiji interoperabbli fis-setturi tas-saħħa tal-Istat Membru li se jiffaċilitaw it-twassil ta' soluzzjonijiet tas-saħħa innovattivi lill-pazjenti; jinkoraġġixxi l-ħolqien ta' Spazju Ewropew tad-Data dwar is-Saħħa li jikkoopera u jopera b'mod sħiħ, b'qafas ta' governanza li jrawwem il-ħolqien ta' ekosistema innovattiva mmexxija mid-data, ibbażata fuq skambju ta' informazzjoni u data kkontrollata li jkun sigur u kkontrollat, fost l-Istati Membri; jitlob lill-Kummissjoni tippromwovi standards, għodod u infrastruttura tal-ġenerazzjoni li jmiss biex taħżen u tipproċessa data xierqa għar-riċerka u l-iżvilupp ta' prodotti u servizzi innovattivi; jissottolinja li d-data personali dwar is-saħħa tista' tinġabar u tiġi pproċessata biss abbażi tar-raġunijiet legali previsti fl-Artikolu 6(1) tal-GDPR, flimkien mal-kundizzjonijiet previsti fl-Artikolu 9 tal-GDPR; iqis li, f'dan il-kuntest, l-ipproċessar ulterjuri ta' data dwar is-saħħa personali għandu jkun ipprojbit; ifakkar lill-kontrolluri tad-data dwar il-prinċipju tal-protezzjoni tad-data dwar it-trasparenza u dwar l-obbligi tagħhom li joħorġu minnhom fir-rigward tal-pazjenti u ta' suġġetti oħra tad-data; Jisħaq fuq l-importanza li jiġi żgurat aċċess universali għall-vaċċini u t-trattament mediku, speċjalment f'emerġenzi u għal mard ġdid li għalihom ma jeżistix trattament, bħal fil-każ tal-COVID-19; iħeġġeġ kollaborazzjoni mill-qrib bejn id-WHO u d-WTO biex, ladarba jinstab il-vaċċin, il-provvista tiegħu tiġi żgurata; jistieden lill-Kummissjoni biex, fl-istess ħin, issaħħaħ il-mekkaniżmi tagħha għall-akkwist konġunt ta' mediċini biex tiggarantixxi aċċess universali għat-trattament għaċ-ċittadini kollha irrispettivament mill-post ta' residenza tagħhom; Jinsisti li fit-tħejjija għall-iżvilupp u l-awtorizzazzjoni ta' vaċċin jew trattament sikur u effikaċi kontra l-COVID-19, iridu jittieħdu l-passi kollha biex jiġi żgurat li produzzjoni u distribuzzjoni rapidi jkunu possibbli fl-Ewropa u fid-dinja kollha, filwaqt li jiġi żgurat aċċess ġust u ugwali għall-vaċċin jew it-trattament; Jirrikonoxxi li l-epidemija tal-COVID-19 aggravat il-problema persistenti tan-nuqqas ta' mediċini u tagħmir protettiv fl-UE, filwaqt li jisħaq li l-aċċess għall-mediċini u t-tagħmir protettiv huwa kwistjoni ta' tħassib globali li għandha wkoll konsegwenzi serji fil-pajjiżi li qed jiżviluppaw fejn il-mard relatat mal-faqar qiegħed jinfirex u d-disponibbiltà tal-mediċini hija baxxa; jisħaq fuq il-ħtieġa li l-UE tiżgura koerenza fil-politiki tagħha, b'mod partikolari fl-oqsma tal-iżvilupp, il-kummerċ, is-saħħa, ir-riċerka u l-innovazzjoni, biex tgħin tissalvagwardja l-aċċess kontinwu għall-mediċini essenzjali fl-ifqar pajjiżi u, b'mod partikolari, fil-pajjiżi l-anqas żviluppati (LDCs); Jinnota li n-nuqqas ta' aċċess għall-mediċini affettwa serjament il-gruppi l-aktar vulnerabbli u marġinalizzati, inklużi n-nisa u t-tfal, in-nies li jgħixu bl-HIV u mard kroniku ieħor, il-migranti, ir-rifuġjati u l-persuni spostati f'pajjiżhom, l-anzjani u l-persuni b'diżabilità; Jistieden lill-Kummissjoni tkun minn ta' quddiem fid-dinja biex tiżgura li l-pajjiżi li qed jiżviluppaw ikollhom aċċess garantit u provvista ta' mediċini essenzjali, speċjalment f'emerġenzi; Jenfasizza li l-epidemija tal-COVID-19 turi l-ħtieġa li l-ktajjen tal-provvista eżistenti jitqassru kemm jista' jkun, b'mod partikolari biex tiġi evitata d-dipendenza fuq ktajjen tal-provvista globali twal u fraġli għal tagħmir mediku kritiku u prodotti farmaċewtiċi; iħeġġeġ lill-UE tgħin lill-pajjiżi li qed jiżviluppaw biex jibnu kapaċità lokali ta' manifattura, produzzjoni u distribuzzjoni permezz ta' appoġġ tekniku, għarfien kritiku u informazzjoni, billi tinċentiva t-trasferiment tat-teknoloġija u trawwem konsistenza fil-gwida regolatorja, fis-sistemi ta' monitoraġġ u fit-taħriġ tal-professjonisti tas-saħħa; jissottolinja l-ħtieġa li jinħolqu sistemi tas-saħħa aktar b'saħħithom u ktajjen tal-provvista li jaħdmu tajjeb; jenfasizza l-fatt li l-pajjiżi li qed jiżviluppaw, speċjalment l-LDCs, jiddependu ħafna mill-ktajjen ta' provvista internazzjonali, u dan jista' jwassal għal nuqqasijiet serji meta tiżdied id-domanda globali u l-provvista tkun limitata; Jappella għal rispons kollettiv globali u jilqa' l-eżitu tal-"Konferenza b'Appell għal Wegħdiet ta' Donazzjonijiet b'Rispons Globali għall-Coronavirus" li saret fl-4 ta' Mejju 2020, fejn EUR 7,4 biljun ġew imwiegħda minn donaturi madwar id-dinja biex jaċċeleraw il-ħidma fuq id-dijanjostika, it-trattament u l-iżvilupp tal-vaċċini; jenfasizza li l-għodod mediċi relatati mal-COVID-19 għandhom ikunu affordabbli, sikuri, effettivi, faċli biex jiġu amministrati u disponibbli b'mod universali għal kulħadd u kullimkien filwaqt li għandhom jitqiesu bħala "beni pubbliċi globali"; iqis, għaldaqstant, li l-aċċess u l-affordabbiltà għandhom ikunu parti integrali mill-proċess kollu tar-R&Ż u tal-manifattura; għal dan il-għan, jemmen li l-finanzjament pubbliku għandu jkun soġġett għal kundizzjonijiet stretti, b'mod partikolari f'termini ta' governanza kollettiva, trasparenza, kondiviżjoni tat-teknoloġija, għarfien tekniku u riżultati kliniċi, eċċ.; jenfasizza li dawn il-kundizzjonijiet għandhom isiru pubbliċi, peress li l-finanzjament pubbliku ma jistax jikkonsisti minn ċekkijiet inbjank; Jenfasizza li l-kondiviżjoni ta' kampjuni ta' patoġeni u ta' informazzjoni dwar is-sekwenzi tagħhom hija kruċjali għall-iżvilupp rapidu ta' dijanjostika, terapiji u vaċċini; ifakkar fl-obbligi internazzjonali vinkolanti ta' kondiviżjoni ġusta u ekwa tal-benefiċċji fi ħdan il-Konvenzjoni dwar id-Diversità Bijoloġika u l-Protokoll ta' Nagoya fir-rigward tal-materjal ġenetiku; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni kif ukoll lill-parlamenti tal-Istati Membri.
Extracted from TA-9-2020-0228_MT.docx